
INTRODUZION 


II contrari de veretàt a je la bausie; il contrari de storie a son lis storiis, lis flabis, lis 
bufulis, lis pantianis che a si contin par indurmidî la int o par fà cjapá une plee ben 
precise, par fàle là de bande che si vál. In chest câs, la storie no je «mestre de vite», ma 
un tradiment, un sacrilegjo, un delit cuintri la veretàt e cuintri il popul: un pecjàt 
mortàl di chei cul pél. 


Al semearès, cjalant dal difàr che cu la storie no si podés pastrocjá, parcè che la storie 
a si fonde sui fats, sui documents, su lis testemoneancis che nus vegnin dal passât, che a 
son chés che a son e no atris. Invezit a si po benissim fufignà ancje sui fats, ziráju e 
voltáju cemît che al poche, sielzi cualchidun e lassá fàr cualchi atri che al sarès come 
un sporcheg tai voi. In chest câs, no si tradis la veretát cu la bausie ma cu la disonestát, 
contant la veretàt a mieç o a un cuart. Invezit di pleási cun rispiet denant dai fats de 
storie, a si plein i fats e la storie secontri un disegn che a si à za tal cjáf. La storie a 
devente «storiografie», ven a stái «interpretazion de storie, dai fats». 


Cheste interpretazion le fasin i grancj, no i picui. Al ven da se che ducj a ricuardin 
Napoleon, chel dai spirons di aur, e nissun nol à indiment chei sietcent mil zovins che a 
son muarts di fam e di frét vie pes Russiis; ducj a fevelin dal Faraon par vie des 
piramidis (che lui no lis a tocjadis nancje cuntun dét) e nissun no si vise di chei biáts 
che àn sporcját di sudór e chei claps maladets. La storie fate dai grancj a spesis dai 
picui. 

Chest a nol vál dome pal singul, ma ancje pal popul. Come il 'sáf al mangje il puar, 
cussi il popul prepotent al scjafoie il popul debul, e invezit di fái une lapide a di chel 
che al è muart, a si fàs une lapide o un monument a di chel che al à copát, a spesis dal 
muart. Dut denantdaáür! 


Chest fat a si po viodilu clár e tont ancje te storie. Al ven esaltàt chel che al vinç e i 
disin stupit a di chel che al piert; chel che al fruce al e un «eroe», chel che al lasse la 
scusse al e un biàt sempio; chel che al à rivàt a montà parsore al à vude une 
«intuizion», chel che al é restát sot al ere vuarp; e vie discurint... 


Dopo, a si scrivin i libris par spiegà che al lave ben cussi, che a no si podeve fà 
indifarent; si esalte il prepotent e si coione il biát. Si fàs la storie «uficiàl». A je une 
storie fate dopo, e dal dopo a si torne indaár cirint di spiegà ancje il prime, magari 
cjoncant e staronzant e voltantle là che no van ben. Cussi la invasion di un a devente 
prepotence, ché di chel atri a devente liberazion; il comant di un Stát su chel atri si 
clamilu sclavitàt, di ché atre bande a si fevele di un «ordin», di une «provedence». Si, 
parcé che, par vé reson cui puars, a si tire für ancje la religjon, a si scomude ancje Diu. 
Che al devente «Gott mit uns», « Dio con noi», «God with us», e vie. Mai «Diu cun nó», 
par furlan, parcé che un ciert tipo di Diu al sta simpri cun chei che a vincin, mai cun 
chei che a pierdin. Come il gleseam. 


x k k 


Chest mát di spiegà la storie, disonest cence fin, al è chel che, dopo, al jentre tes 

scuelis, tal cjáf dai fruts e de int che, a fuarce di bati e ribati, a si cunving che al è vêr. 
Cussi, in Italie, vué ducj a fevelin di Garibaldi come di un omp straordenari, nissun si 
insumie di clamálu un bandît; la espansion de Cjase Savoie su dut il stivàl le clamin 
«Risorziment» , nissun si permetarés di clamále «sdrumade»; i Austroungarics a erin 
carognis e a tignivin scláf il popul talian e furlan, che al zemeve di buinore fin sere e al 
mandave cartulinis al re e chel ur rispuindeve che al veve sintàùt (ce orele fine!) «il 
grido di dolore». E il discors al vál ancje pe liberazion e par un ciert tipo di 
«resistence». 


E i mestris, tiráts sù di atris mestris, a continuin a contà balis; e i predis, instupidits di 
atris predis, a continuin a dî monadis e a dî messis par che un pócs a vadin in paradis 
come martars e chei di là de stangje a vadin a cjadaldiaul come opressórs. E invezit a 
erin ducj biadats compagns, plombáts tal mieg dal burlag cence vé nissune colpe, che a 
si sbugjelavin un cul atri e no si vevin fat nuie! 


Par chest, par butà jù un ciert mát di contà la storie (o lis storiis), a coventave, 
massime par nó Furlans, ancje la «cuintristorie», che a no je cuintri la Italie o la 
Austrie, ma cuintri lis bausiis e «lis bufulis propagandistichis» e partant de bande de 
veretát, de bande di Crist che al é veretát (Zuan 14, 6). 


Une cuintristorie come cheste a vál plui di tantis predicjis sbrovadis sù a mone vie; al e 
un regál fat al popul miór di tancj asilos e canonichis e glesiis che i predis furlans e àn 
fat pe lôr int. Cuant che un predi i viere i voi al popul, i fâs il plui grant plasé, parcé che 
lu instrade de bande juste. 


Chest al é il dove dal predi e di dute la int «studiade»; chés atris robis a po fális ancje 
la int, e miei di nó. Par chest o soi orgoliós e mi ten in bon che la cuintristorie le veti 
scrite un predi, pre Josef Marchet. 


Pre JOSEF MIÓL (Glemone 23 di Lui 1902 - Udin 8 di Mai 1966), om sclet e predi 
libar, inleterát, al à scrit la «cuintristorie» su la «Patrie dal Friùl», il gjornál che chel 
grant om di FELIX MARCHI (che Diu jal rimerti) ur à regalát ai Furlans par vincj 
passe agn a lunc cun fede e coragjo par cirî di sveà il gjalinàr. La vore di pre Josef e je 
jessude a bocons: scomencade cul nr. 22 dal 16 di Novembar 1950 e finide il prin di 
Zenâr dal 1952. Al è il struc di dut ce che al veve let, sintát, rumiát dentri di se in tancj 
agn di studis e di ricercjis in Friül, in Italie e für. 


A son pocjis pagjinis, ma dentri a si cjate une vite intierie, come un testament di un 
predi e di un furlan pe sô int. Al è un librut di tignî sul sgabel, su la credince, di fà lei ai 
viei e ai nevóts. In chestis pagjinis a si cjate la cláf par podé tornà a lei cun voli 
«critic» dut ce che nus àn contàt a scuele sui rapuarts dal Friùl cu la Italie, cu la 
Austrie, cun ducj chei che a nus àn metát il pît sul cuel une volte e cumo. 


x kK K 


No ai ne la preparazion ne la presunzion di scrivi alc di sest e cuasi a mi vergogni di 
inzontâ cuatri riis a cheste vore tant grande. Però, se Diu al a fevelât a traviers la 
musse di Balaam (Num. 28, 28), alc o pues dî ancje jo, biât plevanut di montagne. 


Mi semee che i ponts plui impuartants de cuintristorie a setin trê. 

IL POPUL FURLAN 


Che al è un vér popul, cuntune filusumie só proprie, difarent di ché dai «talians». Lis 
nestris lidris a si pierdin te gnot de storie, ma no tant di no podé cjatá il cjavec, che al è 
chel de cocje «celtiche». Chei che a son vignîts dopo, e àn cirüt di insedási tal nestri 
coc, ma no son rivàts adore di svinidrînus dal dut. I nestris rapuarts a si spostin plui 
insù che no injü, tant al è vêr che o vin alc in cumun cun lôr par vie dai «Karn » e che a 
puartin ancjimò chel non: Carintie, Cragn e Cjargne. Chest bisugne dîlu e cjantálu in 
ducj i intonos, come che bisugne dî che i latins a son vignîìts achi dopo di nó e a son 
partîts prime, cence rivà a ruvinà dal dut la nestre gjenuinitát. No si po, in cussience, 
tirá für la sflocje dal cunfin «naturál e... sacramentál tra il mont latin e chel atri» (cjap. 
III), dome cuant che a si trate di chei di là che a cirin di vignî di ca. Al e disonest, come 
che al è disonest e stupit ce che a mi à dit, che nol è trop, un studiát di chenti: «Bastarés 
cjalà la aghe che, chi da nó a va injù e a Tarvis a va par insù, par capi che nô o sin 
talians». 


Nus àn colonizáts, e àn vude une cierte influence sul lengag e sul rest, ma no son riváts 
a sumierzi i Furlans, che, ben o mâl, a son un popul che al à savát resisti a ducj chei 
che a vignivin dal disot a roseànus chel póc che o vevin (cjap. IV) e a conservà un so 
lengac difarent di chel di Rome, come che al conte sant Jeroni fevelant dal vescul di 
Aquilee Furtunazian (cuart secul) che al à scrit un comentari dai Vanzei «in lenghe 
rustiche», a difarence dai vescui di cumò che àn atris nainis pal cjáf. 


Se o sin un popul, come popul e àn di tratánus e di rispetánus. 

IL PATRIARCJAÁT 


Une des plui grandis istituzions de nestre storie e di dut l’Ocident al reste il Patriarcját 
di Aquilee, che al a scomengát, come titul, tor il cinccent, cuant che la nestre Glesie a je 
stade par un secul e miec separade di ché di Rome (cjap. VI), e come Stát vêr sot i 
Otons (tor la fin dal nüfcent). 


Dal 1077, Rico IV (chel di Cjanosse), che Diu jal meriti, i à dát al patriarcje Sigjeart il 
titul di «duche» dal Friùl, ricognossint in pratiche la nestre autonomie, za ben 
inmaneade sot Popon (chel dal cjampanili) (1019-1042), che al otigni dal imperadór 
Conrát II il dirit di bati monede, segno di une vere sovranitát e paronance. 

I patriarcjis a si podin dividi in dós schiriis: 

a) i patriarcjis todescs, vérs princips, metüts dai imperadórs o pes lôr cualitàts o 

pe parentát che a vevin cu la cjase regnant. Al è il moment di plui grant sflandór 
dal Patriarcját, par cuasi cuatri secui, cuant che a si à une cierte bondance, un 
mit di governà vonde cristian, une cierte autonomie che atris Stàts talians 
nancje no si insumiavin. Il Friül al cjape il non di «Patrie dal Friùl», cuntun 
Parlament (cjap. XV) e, sot Marquart di Randeck, al à un codis di legs, lis 
«Costituzions de Patrie dal Friùl», che a podin stà a pár cu la Inghiltere che a 
veve la «Magna charta libertatum»(!). I unics doi Státs, in dute la Europe, a vé, 
in ché volte, un guviar di cheste fate. 
Ancje la int, sot i todescs, no ere malcontente. Anzit, sabide sante dal 1166, 
cuant che il patriarcje Vodalri al fasè preà pal pape Sandri III, nemi pe piel dal 
imperadór Barberosse, il popul al scomencà a murmuià, a sberghelà e al 
scjampà für de glesie, lassant in plante il patriarcje. I patriarcjis todescs a erin 
ducj ghibelins, ven a stài de bande dal imperadór cuintri il pape. 


b) i patriarcjis talians, vuelfs, vadi amis dal pape di Rome e de bande di Vignesie. 
Dal 1420 (sopression dal Stát patriarcál) al 1751 (sopression dal patriarcját). A 
erin preocupáts plui di passási il patriarcját di barbe a nevót e di fa i interés dai 
parons che no dal popul che a varessin vit di difindi. Si po dî che chest al è il 
toc plui brut de nestre storie, almanco fint in ché volte. 

Dal 1751, ai sîs di Lui, il pape Benedet XIV, cuntun at che Diu jal perdoni, al 
aboli dal dut e par simpri, arbitrariamentri, il Patriarcját. 

Prin che i Furlans a rivin adore di fà la pàs cu la Glesie romane, bisugne che jé 
a torni ce che e à robát, parcé che, come che a disevin i vecjos, «o restituzione o 
dannazione!» 


(!) Cu la Magna Charta Libertatum (15 di Jugn dal 1215) il re Zuan Cence Tiere al molave i bregons 
denant de nobiltàt e de baronie inglese. Tal nestri parlament invezit a vevin dirit di decidi ancje i paîs. 

III 


SOT LA ITALIE 


Al è l’ultin at de storie dolorose dal popul furlan. I libris di storie a fevelin dal 1866 
come dal an de «liberazion»; i nestris vons lu clamavin l'an de «invasion». Leint la 
«cuintristorie», no si po, in veretát di Diu, crodi che i Furlans a vessin masse pice di là 
sot la Italie. A vevin provade Vignesie, ché sborade, e a savevin che a ere simpri ché 
solfe. Tant plui che sot la Austrie, dal mál al malan, a si podeve almanco tirá il flát. 


Al fâs plasé sintî che dome 19 furlans (e no erin certamentri farine di fà ostiis) i vetin 
dade une man a chel di Caprera par «liberá» la Italie. 


E a nó nus àn dit che a erin ducj rimpináts sù pe filiade a spetá la liberazion! 
La veretát, ancje se a je mareose, no fás mai mál. 


Nus àn anetáts, nus àn incjocáts di propagande, nus àn invadíts in dut e dapardut, nus 
àn dát il «verbum caro» e cence vé fat nuie, dome parcé che o sin puars. Si sa che al 
mus ducj i dan jù! 


La «cuintristorie» a finis cul 1866. Forsit a pre Josef no i traeve il cár di là indenant; 
forsit al varà pensât che ducj a podevin viodi ce sorte di tampestade che a ere plombade 
sul Friùl in chest secul passát sot la Italie. Dopo di vénus compagnáts sù sù, dilunc i 
secui, a si ferme su la puarte come un che al è strac o che nol pense di fái viodi al so 
popul in ce cundizions che a lu àn ridusát. Nol è par póre che al tás, ma par delicatece. 
E né i vin a grát di vénus fat capî tantis robis ancje cul tasé. 

CONCLUSION E INIZI 


Dal 1866 incà al continue pre CHECO PLACEREAN, di Montenàrs, un om che al po 
stà a pàr cun Marchet, un predi che al parten aromai ae storie dal Friùl. La Bibie a dîs 
di laudà un om dopo muart (Gles. 11, 30). 


A pre Checo si po dái il laut ancje di vîf, parcè che sal merte, parcè che al à cjapàt sù 
dut ce che di plui san al à intorsi il popul furlan: sclet, salvadi, sancír, orgoliós, semplic 
come un colomp e svelt come un madrac. 


Un omp che al crót in Diu e inte int; un predi che al cjape su di se, cence nissune 
innomine, ma cuasi par dirit, lis brenis dal Patriarcját di Aquilee. 


x k kK 


Prin di finî, a mi plâs tirâ fûr dal libri di pre Josef, cualchi frasute che bisugnarès 
imparâ ad a ments. 


«Il popul furlan al fevele une lenghe e i parons une atre» (cjap. V). 


«E je usance di då il non di “invasions” a chês che a vegnin in Friûl de bande di soreli 
jevât e di “liberazions” a chés che a vegnin di soreli a mont » (cjap. VI). 


«La Glesie catoliche no à nuie ce vuadagnà cun chel confondi e messedà catolicitàt 
(che al ven a jessi «universalitàt») e latinitàt o talianitàt, che al ùl dî particularisim: a 
olé meti su la cussience religjose di ducj i popui il stamp de mentalitàt, de civiltàt, da la 
art latine al è pericul di viodi a nassi cualchi Lutar ogni volte che un popul al si svee e 
al si vise di no jessi de cocje di Rome.» (cjap. VI). 


«Biáts Furlans: e ancjemò si laudin di Vignesie» (cjap. XXI). 


«Sot di chestis montanadis i Furlans lis cjaparin di chescj e di chei, cjantant “tedeums”’ 
mo par chei mo par chescj, paiant contribuzions e sopuartant recuisizions, robariis, 
mangjariis e liberazions a cjadene.» (cjap. XXIII). 


«O savin che il velen sclicàt tes venis dai furlans cu la scuele, cu la stampe, cu la 
propagande fate in dutis lis manieris, al é ancjemo li dentri, e un grum de nestre int no 
je madure par glotisi ciertis veretàts.» (cjap. XXIII). 


« I Furlans, scjafoiáts di retoriche e di miserie, a scomencarin, a miàrs e miárs, a fà il 
baál e là pal mont. Il rest al parten ae memorie dai viei che a son ancjemò in chest mont 
e che a puedin contálu di bessói » (cjap. XXV). 


x k k 


Chest an, a son dîs agn che pre Josef Marchet nus à lassâts e al è lât tal mont de 
veretât, dulà che dutis lis nestris liendis a finissin e lis bausiis a si clarissin. Là vie al a 
cjatáts ducj i Furlans, parcè che no si po pensá a un atri puest par un popul che a "nd à 
provadis tantis. Il regál plui biel che i podìn fái al è chel di rumià lis sós ideis fin che a 

deventin sanc dal nestri sanc e di batisi cence remission e cence póre par un Friùl libar 
e unit. No vin di spetà di là là vie di là par stà ben. O vin di scomencà in cheste vite, par 
tant che al è pussibil, a cercà un fregul di libertàt e di pàs. Che a no si puedin vé cence 
justizie e fin che a nus tegnin il pît sul cuel. 


L'an che al ven a saran 900 agn de nestre prime indipendence come «Patrie». 


Bisugne sveási, cjapá cussience, fà alc in mát che la storie a deventi veramentri mestre 
de vite. 


Des urtiis e dai saudárs dal Patriarcját di Aquilee, di cheste tiere benedete, al torne a 
pocá für un gnûf arbul, a torne a sflurî une gnove stagjon. 


Rualp, Zenár 1976. 


pre Antoni Beline — plevan 


Zonte. Al ere za dut pront cuant che il Friùl, ai sis di Mai, al à scugnót tornà a supási il 
cjalis de passion. Al e stát un moment che plui di un al à dit: «Furtunáts chei mil che a 
son restàts sot; lór amancul le àn finide!». Il moment al è trement. Nol e il piés, stant 
amancul ae storie, ma al è sigür un dai piés, ancje par vie che la nestre int e stente a 
tornà a cjapà chel snait che i covente. No si trate di tornà a fà sù un Friül cualunche, 
cence savór e cence muse, ma il Friül de «Patrie», chel che al à savût tignî dûr, magari 
sot de cinise, a ducj i invasórs. Il piricul al ven dai furlans: di chei vendüts, compráts o 
rassegnáts. 


La cuintristorie e covente cumò plui di prin. Pre Checo nus fâs il regâl di fevelà ancje 
dal taramot, che lui lu à provát sù pe schene dutune cu la sò e nestre int. 


Mi semee di just di ripuartà in merit dome dòs riis: une e je tirade für dal vanzeli e ché 
atre le à metude pre Checo te jentrade dal libri di Isaie. 


«O salvareis lis vuestri animis cul tignî dûr» (Luche 21, 19). Ancje in chest mont. 
«Un popul nol varès di murî cuant che al patis ma dome cuant che al è massepassüt». 


Un popul che al à savát resisti a tantis baronadis e che al è stàt bon di tignî dûr a tancj 
prepotents e a tantis conseguencis di une volte e di cumò, nol po muri nancje se i dan jù 
cul magdl! 

pre JOSEF MARCHET 


CUINTRISTORIE DAL FRIÙL 
FIN SOT LA ITALIE 
(1866) 

JENTRADE 


Ducj si lu sa che la storie, come che ven spiegade tes scuelis, e à plui parintàt cu la 
«educazion nazionál» che no cu la veretàt. a son i parons dal vapór che a stabilissin ce 
che al va contàt e ce che al va tasít: baste pensà a Napoleon o al nestri gloriòs 
«menedór». E ogni volte che la buere pulitiche e mude direzion, a scuegnin mudále 
ancje i libris di storie: la veretát e à tantis musis che si ùl se si sa parále ator daùr 
l'aiar che al sofle e metile al servizi de pulitiche! 


I scuelárs di chestis anadis lu viodin e lu san. E je une sole robe che no mude, la plui 
ridicule e antisociál di dutis: il spirt nazionalistic che al cir di dà di intindi a ognidun 
che il so país e la sò int a son i prins, i plui grancj, i plui bráfs dal mont. Pai francés la 
France e je il brac di Diu: Gesta Dei per Francos; pai todescs il gjarmanic al è 
l'Herrenvolk, il popul paron dal mont; pai talians e je veretàt santissime il «Primato 
morale e civile degli italiani». E divuardi a no crodi! Cui che nol crót a chestis robis, 
nol po jessi pront a fási sbugjelà pe patrie: e chest al impuarte plui di dut a ogni guviar! 


Cuintri di chest stupit malcustum e salte für, ogni tant, une vôs invelegnose che sgnache 
in muse ae storie uficiól juste chés robis che la storie uficiàl e cir simpri di tignî 
taponadis. Par cont di noatris al baste menzioná «La lotta politica in Italia» di A. 
Oriani, fanatic e fassist denant da la ore, ma a so mât cuintriconformist; «Il fantasma 
liberale» di G. Colamarino; e ultime e plui furiose di dutis, la «Antistoria d'Italia» dal 
triestin F. Cusin. 


Nol è di dî che in chescj libris si puedi cjatà un vanzeli, o une obietivitàt di meti la man 
sul fûc: a fuarce di olé là cuintri il conformisim uficiál, a colin intun conformisim 
contrari. Ma un grum di veretáts coragjosis si cjatilis; e, se no atri, si à la sodisfazion 
di viodi almancul cualchidun a petà cul picon intor di une costruzion impastade di 
luianiis. 

La storie dal Friùl, par furtune, tes scuelis no si insegnile: cui sa ce mignestre che 
vignarès für! Ma, o pòc o trop, sui sfueis, tai discors, in cualchi libri, si tirile in bal: 
nancje di dilu, in sens nazionalistic. Veretàts dogmatichis fondamentáls: 


1) la grandece e civiltàt dal Friùl e fo opare di Rome; 
2) la salvece dal Friùl cuintri la barbarie todescje e fo merit di Vignesie; 
3) la plui grande brame e fortune dal Friùl e fo ché di jessi unît a la Italie. 


Rome, Vignesie e la Italie a forin chés che nus puartarin ogni ben: onór, glorie, civiltát, 
prosperitát, potence e vie indenant. 


Conclusion: noatris o scugnin jessi lis «sentinelis» impavidis de Romanitát, de 
Venezianitát, de Italianitát cuintri i lór tradizionái aversaris; e fási copá. 


E se o provassin a fà un fregul di cuintristorie dal Friùl, lassant di bande dutis lis 
sflocjis e i prejudizis, e contant ancje chés robis che ai «parons» no vadin masse a 
scuare? No par cjoli di man lis armis aes «sentinelis», ma parcé che je ore che ognidun 

fasi ce che al cròt sò dové cuntune cussience plui drete e pusitive e no par efiet di 
bufulis propagandistichis. 

IL NESTRI COC 


A olè cjaminà sul salt, si à póc ce contà su la preistorie dal Friùl. Ce che aromai al pàr 
sigür al è che la lidrîs de nestre int e je celtiche. I Celtics a forin la prime butade di 
popui ; «arya» che e rivà in Europe. Salacor doi mil agn prin di Crist, i prins trops e 
jerin za sui confins orientài. 


Il grues di cheste int si stanziarin dulà che nassin lis aghis plui grandis: la Donau, l'Elbe, 
il Rain, e dilunc für dal cors de Donau fintremai di là di Viene. In Svuizare a La Tène, e 
in Austrie a Hallstatt a forin scuviartis lis plui antighis relicuiis di cheste raze. Dopo di 
vé cjatadis, tes monts, lis gjavis di fiar, 1 Celtics a sviluparin la industrie di chest metal, 
ancjemò cuant che chei atris popui a cognossevin a pene il brong; e cu lis armis di fiar si 
sparnizarin in lunc e in larc, de Spagne in France, in Inghiltere, in Italie, in Boemie e jü 
pai Balcans, fintremai in Asie Minór, simpri lant indenant par dongje des grandis aghis. 
La prime grande civiltát de nestre cocje. 


I Celtics a jerin dividùts in putrops grops, che si governavin in forme republicane, plui 
di ràr in forme di pigulis monarchiis. Un di chescj grops al jere chel dai «Karn» che si, 
stanziarin in chés regjons che a puartin ancjemò chel non: Carintie, Cragn e Cjargne. Il 
distin al à olát che il país dai Carnics al deventàs la beorcje indulà che si trussin atris trê 
razis vignudis dopo: la gjarmaniche, la latine e la sclave, rompint une unitàt che e jere 
póc salde pes grandis monts che le rompevin. I Carnics che a ocuparin il Friül a 
partignivin, duncje, a un ramag diferent di chei Celtics che, de Svuizare o de Galie, a 
rivarin ta la alte Italie: tra chei e chescj e restà simpri la bariere dai Venits, popui di raze 
Iliriche che in Friùl no si fermarin atri che tal Cjanál dal Nadison (parsore S. Pieri dai 
Sclavons al fo cjatàt un grant simitieri di Venits, e un atri di là di Cividàt). 


Nissun po dî cuant che a rivarin i Carnics tes nestris monts, ma al è facil che a sein 
vignüts un piec di timp denant di ce che a disin 1 storics. I vanzums dai Euganis tal 
cjanál dal Lusing e chei dai Venits tal cjanál dal Nadison a son ritignóüts plui antics de 
rivade dai Carnics: ma al va dit che i Carnics, intal prin, a restarin lontans di chescj 
cjanái, e che no lassarìn stamps dai lôr stanziaments nancje plui tart, cuant che, daùr di 
ce che disin i storics, si cjatavin dal sigür tai nestris pais. Vadi parcè che a varan usàt 
brusá i cadavars, no je stade cjatade nancje une tombe celtiche; e atris vanzums de lór 
industrie no saran restáts par vie che i Celtics no si slontanarin plui dal Friül, ma a 
restarin dulà che a jerin, trasformant un póc a la volte la industrie e lis costumancis lór 
daûr di chés dai popui che ju tignivin sot. Par Itri ultimamentri e je stade scuviarte une 
antighe citát celtiche sul Magdalensberg, in Carintie, sapulide sot lis maseriis di une atre 
citàt che i Romans e vevin costruide parsore; e al po stài che, cul timp a là, cualchi 
cjosse interessant e puedi vignî für ancje in Friól. 


Sigür che, doi secui denant di Crist, cuant che i Romans a implantarin Aquilee, i Celtics 
carnics a jerin parons de regjon: no trop fis, ma sparnizáts scuasi pardut. 


AKILEIA 


Si po dî che dibot nissun di tancj che àn tratade la storie dal Friül vebi mai olsát meti in 
dubi che Aquilee e sei stade implantade dai Romans: al bastarès cjalà il non. E po il 

storic latin Titus Livius al conte cun dute la precision cuant e cemát che e fo implantade. 


Ma il non di Aquilee nol è latin, come che al pár: al finis in -eia, tant che Noreia e 
Celeia che no je finál latine ma celtiche. 


«Akileia» al ùl dî «citàt sul Akilis» (che al à di jessi il non di une aghe) e nol à nissune 
parintàt cu la acuile. E des bandis di Aquilee a son stadis cjatadis monedis di arint 
celtichis dal tiarg secul prin di Crist (i Romans a saressin riváts dal 181 p. d. C.) e ogni 
tant li al salte fár cualchi imprest celtic dal gjenar di chei di La Tène, che al ven a jessi 
di un grum di secui devant. 


Il Friùl al jere, duncje, abitàt dai Carnics fintremai sul mâr. I Romans no fondarin 
Aquilee, ma a implantarin in chel sit une colonie latine, salacor dopo di vé sdrumade la 
«Akileia» celtiche. 


Ce che al conte Livius sul implant de colonie al po jessi vér, parcè che lui al veve sot i 
voi i documents uficiài dal guviar roman; ma ce che al conte prin, su la invasion dai 
Celtics transalpins che a saressin vignüts dal 186 p. di C., par stradis mai cognossudis e 
mai praticadis, in numar di 20.000 armáts a implantà une citàt intun sit disabitàt, abàs 
des monts, e i Romans ju varessin paráts indaür sdrumant la citàt e comandantjur di no 
fási viodi plui, e je nome une des solitis tradizions che si creavin a Rome par justificá in 
cualchi maniere lis vueris e i magalizis che i Romans a fasevin par ingrandi il lór domini 
e lis lôr risorsis. Livius al fâs simpri cussì: al staronze la storie cu la tradizion popolár, in 
mát che e deventi une esaltazion di Rome e des sôs impresis (par chel il Mommsen al 
scrivè la sô famose «Storie di Rome» cence vé nancje indiment lis contis di chest 
paduan inromanát). 


In realtát ogni póc che si abadi, si scuen di che Livius, in chest pont, al scríf robis 
impussibilis o cuintristantis: cemüt mai i Celtics de Carintie o dal Staiar, cressüts di 
numar, si varessino impensáts di bandonà chés pusizions cussi bielis, viartis e fertilis, 
par vignî a stabilisi intun Friùl salvadi e puar di risorsis? No varessino podût slargjási 
plui inlà e plui insù? 


E cemát si puedial crodi che 20.000 armáts, cun feminis e fruts e cui lôr grabatui, a 
vebin podát vigni für pal Cjanàl dal Fiar o pal Mont di Cròs, co nol jere nancje un signál 
di troi, ma nome bosc e ruvîs? 


E po Livius intun lûc al dis che culi no cjatarin nissun abitant, e intun atri al lasse capi 
che a vevin puartade vie un grum di robe ai abitants, indulà che a jerin passáts. Dal rest 
a son tantis e tantis lis provis che in Friül a jerin un grum di Celtics prin che rivassin i 
Romans e che no scjamparin ma a restarin ancje dopo. La storie de invasion dai 
transalpins e coventave par fà viodi che la colonie romane di Aquilee e jere stade 
implantade par necessitàts strategjichis. 


I LATINS 


Che la cjadene des nestris monts e sei un confin naturàl e... sacramentál tra il mont latin 
e chel atri, al è un vanzeli co si trate di chei di là che a cirin di vignî di ca, e je une 
monade cuant che a chei di ca ur ven la pice di passá di là. 

I prins a tirále für a forin duncje i Romans, par vé une scuse, co ur vignì tal cjâf di fási 
parons di cheste regjon, indulà che no vevin mai metát pit e un atri popul al si cjatave a 
vivi dopo mai. E di ché volte incà la cuistion dal confin creát dal Signór e ven tirade für 
ogni volte che no va ben: al timp di Otavian i Romans a jerin su la Donau, in Gjermanie 
e in Britanie, e za vot agn i Talians a jerin a Lubiane e a Menton, in barbe ae volontát di 
Diu che al à creát il cunfin naturál des monts! 


L'implant di une colonie latine a Aquilee al jentre tal cuadri de pulitiche cuintriceltiche 
che Rome e stave fasint in chei agn. In ché volte de grande vuere cuintri Nibil 
(Hannibal) ducj i Celtics da la alte Italie a vevin sperát di podé diliberási de paronance 
dai Romans e si jerin metàùts cuintri di lôr. 


Dopo la scopule cjapade a Zama, i Cartagjinés a vevin scugnît fà la pâs cun Rome (a. 
201), ma i Celtics no le vevin fate. I prins vincj agn dal II secul dev. d. Crist a forin 
spindùts dai Romans a cjastià chest popul, e lu cjastiarin cun magalizis spaventós, cun 
deportazions e cul implantà e rinfuargà coloniis in dute la alte Italie: cul snazionalizále, 
al vignarès a jessi. 


In cheste maniere a cjatavin ancje la fate di mantigni lis lór promessis cun chei atris 
popui, plui vicins, che ur vevin dat jutori di soldáts e di mangjative te vuere cuintri i 
Cartagjinés: a menavin sü i ex combatents di chés bandis e ur davin tiare e scláfs celtics 
par lavorále. 


In Aquilee, dal 181 den. d. Crist, a rivarin sü 3.000 fameis (15 o 20 mil di lór) in buine 
part dal «Samnium» (in vué Abruc, Molise e part de Campanie): une vere invasion di 
bassarüi. Si stabilirin te gnove colonie e si spartirin il teren. Si po calculà che dut il plan, 
di ca dal Taiament e fintremai da pit dai cuei, al sei stát dividüt in tancj «fonts» di un 35 
cjamps; tré mil fonts di 35 cjamps furlans di vué (50 iugeri) a son passe cent mil cjamps 
di misure, cence contá il di plui che al fo dát ai centurions e ai cavalirs (ai centurions 70 
cjamps, ai cavalîrs un centenár di cjamps paromp; i centurions a saran stàts une trentine, 
i cavalîrs no si po dî trops). 


Dodis agn dopo, a forin mandadis atris 1.500 fameis latinis e chestis a varan scugnît 
adatási a implantà 1 lór fonts sui cuei o in chei sits che no erin za státs consegnáts ai 
prins. Tratantsi di une colonie militàr, i umign a restavin obleáts al lór siarvizi in 
Aquilee o in cualchi pigul presidi che al sarà stát implantàt su lis pusizions strategjichis; 
sul so fonts ognidun al varà mandát un fatór (servus villicus) e chel numar di scláfs che 
al coventave par fà lis voris. Si po crodi che almancul une part di chescj scláfs a fossin, 
come il solit, int cjapade sul puest e salacor i antîcs proprietaris. 


Cussì la Furlanie e colave sot di un paron dûr, risolàt a no molále ne par póc ne par trop. 
Aquilee e fo, intal prin, une citàt di un 30.000 abitants, cence contà i Carnics che si 
cjatavin a jessi sul puest; ma in curt e deventà plui grande par popolazion e impuartance, 
parcè che par un secul e mieg e fo la uniche colonie latine di Vignesie orientàl e simpri 
pòc o trop in pericul. I forin dáts i «dirits latins» e no chei dai citadins romans, almancul 
tai prins timps: e chest al po olè dî che di Romans di Rome a 'ndi veve di jessi pócs. 


Sul cont da la ocupazion efetive, si po ad implen dividi la regjon in tré parts: il litorál 
dulà che al podeve jessi cultivát e il plan a forin ocupáts dal dut e in póc timp latinizáts; 
la part di mieg fintremai sot lis monts e fo ocupade dopo midiant fatoriis implantadis ca 

e là, ma la popolazion e restà la plui part carniche e par cualchi secul e conservà la sò 
lenghe; tes monts e fo implantade cualchi «statio» e cualchi presidi nome su lis stradis 
che plui tart a vignirin viartis: Zui (Iulium Carnicum) al fo implantàt un secul e mieg 
dopo. Cheste division e risulte tant da la archeologjie come de toponomastiche. 


LA LENGHE DI AQUILEE 


I latins, dopo implantade la colonie militàr di Aquilee a deventarin i parons de Furlanie, 
ma no formarin mai il grues de popolazion. Nome te citàt e salacor te Basse a saran 
státs, dopo cualchi secul, in maiorance; ma si saran pòc o trop misclicáts cui celtics in 
maniere che nol fos plui pussibil cjatá il cjavec par disferenziáju. Par cui sa cetant timp i 
nostrans a saran láts indenant cul lór lengag di prin. Cussi di in ché volte incà si è creade 
ché situazion che e dure ancjemò: che il popul al fevele une lenghe e i parons une atre. 
Dopo, un póc a la volte, par amór o par fuarce la lenghe antighe e fo bandonade e si 
distudà par simpri. La popolazion e imparà a fevelà la lenghe dai parons; no il latin 
petenát dai scritórs, che si studiin a scuele, ma chel slavrát e sgjarnát dai soldats, dai 
marcjedants, dai fatórs e dai scláfs. E lu tacà a fevelà a so mát, cun ché pronunzie e cun 
ché ghenghe che la lenghe antighe i veve lassade, cun cui sa cetantis peraulis celtichis, 
smorseant lis desinencis, imbastint il discors dar la usance di prin, in sumis formant un 
latin «sui generis» come che al podeve jessi chel che si formave a Spalato, a Narbone, a 
Barcelone, di indulà che a saltarin für daspò il dalmatic, il provengàl, il catalan. E chest 
latin a finirin cul fevelàlu ancje i nevòts e i dissindents drets o miscligs dai prins 
fondatórs de latinitát. Nome lis autoritàts tal lór fevelà o scrivi uficiàl a varan doprade la 
lenghe leterarie di Rome, che si cjate ancje tes scrizions che a son restadis. E cussi e 
tornà a nassi par un atri viars la eterne situazion de dople lenghe. 


Intai ultins timps dal imperi roman, Aquilee si cjatà a jessi a lunc sot la buere de civiltàt 
bisantine e orientâl. In Friül e à di vé durât un biel piec la religjon celtiche e cualchi 
vanzum di chés cridincis e pratichis al restà ancje dopo che il popul le veve bandonade. 
Ma ancje deventant cristiane, la popolazion e implantà un complés di ceremoniis 
diferentis di chés che si fasevin a Rome e a Milan e di li e nassé la liturgjie aquileiese, 
che mostrave ce clime di indipendence che al regnave chenti ancjemó in ché volte. Sant 
Jaroni al conte che il vescul Fortunazian di Aquilee (IV secul) al scrivé un comentari dai 
Vanzelis in “lenghe rustiche”: al ven a jessi in chel lengag che e doprave la int. Chest al 
ûl dî che il popul di in ché volte nol capive ben il latin des scuelis e des personis 
studiadis; se no lu capive, si scuen pensà che al fevelàs un lengag une vore diferent: ne i 
vescui di Milan, ne chei di Ravene o di Vercelli no si impensarin mai di fá une cjosse di 
chest gjenar, parcé che si viót che 1 lór fedéi a rivavin adore di capi il latin ordenari. 
Pecját che il lavór di Fortunazian al sei lát piardüt: se si cjatassilu, si podaressin vadi 
spiegá tantis robis sul cont dal nestri lengag di cumò. 


Ma par capi che la latinitàt aquileiese e veve di jessi une latinitàt speciál, diferente une 
vorute di ché des atris citáts talianis, al baste fà un fregul di osservazion sun chel tant di 
latin che al è passat te lenghe furlane di cumò. 


Il furlan al mostre ancjemò, dopo tancj secui, une fonetiche une vore diferente di chè di 
ducj i dialets da la alte Italie; al manten tal so vocabolari une sfilze di peraulis celtichis 

che no si cjatilis nancje in chei atris lengags celtoromans; un grum di tiarmins che a son 
masculins tal latin leterari, a son feminins par furlan o a ricontrari; al à une sò maniere 
di formà il pluràl dai nons; al à un sisteme di pronons e averbios curiòs, cuntun 
tratament gramaticál par so cont; al à un grum di formis verbáls gnovis o diferentis di 
ducj i lengacs vignáts dal latin. Chestis particularitàts no puedin jessi vignudis dentri de 
bande dai dialets vicins, che no lis àn; a scuegnin duncje jessisi formadis ancjemò tal 
lengaç di Aquilee, che al si è slargját par dut il Friül. 


LA PARONANCE DI ROME 


La paronance di Rome sul Friül e durà teoricamentri sís secui e miec (181 dev. d. Crist — 
476 dopo di Crist). In tant timp la Regjon e varès vût di mudà dal dut la sò muse, e il 
stamp de gnove civiltàt si varès di cjatálu a ogni pît alcát. Invezi, lassant di bande 
Aquilee, Cividát e Zui, si po dî che lis relicuiis de «romanitát» vignudis für de tiare 
furlane fintremai cumó, no son plui numerosis ne plui impuartantis di chés des civiltáts 
di prin. Di chest nol è di smaraveási: che un popul al scjafoi un atri e che al vadi a 
implantàsi tun pais forest par «puartà la civiltàt» e je une di chés luianiis che si scrivin 
sui libris di scuele. I parons forescj, par antîc tant che in di di vué, a faserin e a fasin il 
lór comut e il lór interés, sfrutant miór che a puedin lis risorsis dai sits cuistáts, cence 
scomponisi di ce che al covente o che al zove aes popolazions sogjetadis. 


I latins in Friùl no àn fat ne di miei ne di piés di ce che a àn fat i Inglés in Indie o i 
Spagnüi in Americhe o i Francés in Afriche. A slargjarin Aquilee par ordin che ur 
coventave slargjade, a faserin lavorà la tiare daür lis bocjis che a vevin di mantignî, a 
viarzerin stradis grandis e piculis secontri che si presentave la dibisugne pai lór trafics e 
pal moviment dai lór soldáts, a implantarin cualchi borgade e cualchi «stazion» dulà che 
ur interessave par resons strategjichis o ministrativis. Di ducj chescj lavórs si po di che 
nome lis stradis a puartarin cualchi vantag ancje a ché int Carniche che restave simpri la 
part plui grande de popolazion. Cheste int no rivà mai adore di fási un puest te direzion 
pulitiche o ministrative, ne di vé un fregul di pés o di impuartance tal andament des 
cjossis, ne di vigni scoltade dai parons. Ancje sul cont de difese militár, i latins a 
pensarin nome par lór: a rinfuargarin la lór citàt di Aquilee, a implantarin une fabriche di 
armis pai lór soldáts a Concuardie e cualchi «castrum» ca e là, che in pratiche nol zovà 
mai a fermá o intardá lis invasions che si strucjarin chenti plui tart. 


I sis secui e mieg de dominazion romane si puedin dividi in dôs etis dibot compagnis: 
tai prins tré secui Aquilee e cressè di popolazion e di impuartance; i Celtics, pòc 
disponüts a adatási a vivi di scláfs, a forin pestáts e talpináts cence remission; al fo 
sistemát un ordenament ministratif dut in man dai latins; e fo implantade une rét di 
stradis e su lis stradis a nasserin lis borgadis e lis «stazions»: dut par ordin dai parons e 
cul sudór de popolazion local. In chei atris trè secui e miec, che al ven a jessi dopo di 
Traianus ( + 117 dopo d. Crist) il Friùl al fo simpri cjamp di bataie o par vie des 
invasions (che scomengarin sot di M. Aurelius, cui Marcomans e i Sarmatics) o par vie 
des vueris tra imperadórs che a cirivin di ribaltàsi un cul atri. I latins no salvarin il Friül 
ne des dós invasions gotichis dal re Alari (401-408), ne da Atile (452), ne di tantis atris 
tempiestis barbarichis che a rivarin chenti de bande di soreli jevát massime tal ultin 

secul dal imperi roman ocidentàl. La dominazion romane si distudà suntun mâr di 
maseriis: Aquilee sdrumade, Zui scomparît, des fatoriis implantadis dai romans restàt 
nome cualchi non ca e là, di chei atris borcs o cjiscjei e des stradis, juste cualchi 
memorie e cualchi vanzum che al tornà in lûs in chescj ultins timps. A tirà lis sumis, i 
latins a lassarin il Friùl piés di ce che lu vevin cjatát. 


LIS INVASIONS 


E je usance di dà il non di invasions a chés che a vegnin in Friül de bande di soreli jevàt 
e di liberazions a chés che a vegnin di soreli a mont. 


Verementri i storics a lassin crodi che lis invasions a sein rivadis di sore injü. Ma cheste 
e je une picule imprecision: in dute la antichitàt e la etàt di mieg la «via barbarorum» e 
fo simpri o ché dal litorál o il cjanál dal Nadison. Di ché bande a rivarin Alari, Atile, 
Teodori, Albuin, i Ongjars, i Turcs e fintremai 1 Todescs dopo Cjaurét. De bande disore 
a rivarin, par antîc, nome i Celtics: ma ché no si po di che e sei stade une invasion, parcè 
che dulà che lór si postarin, par tant che al pár, nol jere a stà nissun: e inalore si varès di 
fevelá di un «insediament». 


E sul cont di chés che si usin a clamà invasions e sarés ancjemò cualchi atre idee di 
drecà e di meti a füc: i popui che a rivarin in Friùl dal Orient, a passarin dibot simpri für 
pe Basse, pocjis voltis parsore Udin; e cu lis lór devastazions a sdrumarin par plui lis 
citáts o 1 país e lis custruzions fatis dai latins e a faserin magalizi de popolazion latine o 
latinizade. La Stradalte e fo dispès il lór curidór. Plui insù, lis incursions di passag no 
rivarin e cun chés atris la int si visà nome di vé gambiát paron. Ancje il miscligament 
des razis al fo plui o mancul fuart su la planure; ma sui cuei e massime tes monts la 
cocje celtiche e restà dibot pure fintremai ai nestris timps: al baste fà ament ai caratars 
somatics e al temperament dai Cjargnei, dai Asins, dai Tramontins e dai montagnüi ad 
implen, in confront dai Furlans des Bassis, par visási des diferencis. 


Un spirt di contrarietàt e di resistence e un lengag crît cuintri dai invasórs si lu sint tai 
documents dai vescui di chei timps. 


E si po capi il parce: la organizazion de glesie di Aquilee, che si slargjave sul Friùl, e 
veve une vore di elements orientài, ma ancje une buine part di personál latin, e sul 
ordenament e su la mentalitàt romane e jere insedade la vite religjose, ancje se dispés - 
massime cu la cuistion dai «Tré cjapitui» che e tigni il Friül distacát de glesie di Rome 
par un secul e mieg - e soflave un fregul di buere autonomistiche o di influence orientàl 
(juste in chest timp i vescui di Aquilee a scomengarin a clamási «patriarcjis» come in 
Orient). Si po ancje crodi che sot Odoaker e i prins Langobarts lis glesiis cristianis a 
sein stadis póc o trop perseguitadis e dispueadis dai gnüfs parons, che no erin catolics. 
Par atri al va dit, ancje in chest cás, che la Glesie catoliche no à nuie ce vuadagná cun 
chel confondi e messedá catolicitàt (che al ven a jessi «universalitàt») e latinitàt o 
talianitàt, che al ùl di particularisim: a olé meti su la cussience religjose di ducj i popui 
il stamp de mentalitát, de civiltàt, da la art latine al è pericul di viodi a nassi cualchi 
Lutar ogni volte che un popul al si svee e al si vise di no jessi de cocje di Rome. 


Ce che al à passât il Friül in chel secul che al va dal colp di stàt di Odoaker fintremai ai 


Biblioteca Civica «Vincenzo Joppi» 
Biblioteche Digjitàl Furlane progetto realizzato con il contributo di: 


Y POR FESR 
f^ | dalai C fe 2014 2020 BA Q PEN 


" | FRIULI VENEZIA GIUL'A 
Friuli Venezia Giulia — 


timps di Gjisulf (476-588) no si po dî cun precision, se no si ûl lavorà cu la fantasie: 
chés pocjis informazions che si puedin rigjavà des memoriis di ché volte, si riferissin 
nome ai fats dai patriarcjis o aes cuistions dai Tré cjapitui. 


LA DOMINAZION LANGOBARDE 


Cu la vignude dai Langobarts, e scomence une atre pagjine di storie dal Friül, dute 
diferente di ce che si lei par solit sui libris di scuele. 


Chei che a rivarin chenti te Viarte dal 568 no jerin salvadis vignüts für dai boscs: une 
vore di lór a jerin státs in Italie a batisi cuintri 1 bisantins, dongje dai gotics, e a 
cognossevin benon il pais e lis usancis. Fintremai in chel an a jerin stanziáts in Ongjarie 
e te basse Austrie, indulà che a vevin vinçûts e pleáts i Gjepits; cul imperadór di Orient 
a jerin in leghe. Par ce reson che le vebin rote no si sa; si sa che i prins di Avrîl dal 568 a 
rivarin a Cividát e il lór re Albuin al stabili come duche so nevót Gjisulf e lu lassà 
cuntun trop des miór «faris» e des miórs cjavalis che a vevin daürsi. Dal Friül a 
scjamparin chei pócs latins che a jerin ancjemó culi o che a jerin tornáts cui bisantins; e 
il vescul Paulin di Aquilee al si ritirà a Grau cun dut ce che al veve di plui valór. 


La ondade dai Langobarts e passà für drete viars la Italie e no si sa che culi a vebin fat 
malans. Il ducát dal Friùl al restà, in pratiche, come un stàt indipendent: al jere masse 
lontan de capitàl dai Langobarts par sinti la autoritàt dal re; cence contà che ducj i 
ducáts le sintivin póc e che cualchi volte nol jere nissun re. Al po stài che, dopo muart 
Albuin, sot il re Clefi e in chei agn che i Langobarts no verin re, ancje in Friül a sedin 
stàts netáts dal dut i vanzums da romanitàt: sigür che tai doi secui de dominazion dai 
Langobarts al scompari dut chel tant, o chel póc, che al restave ancjemó dai timps de 
paronance di Rome. Aquilee e fo bandonade dal dut. La glesie e restà dividude in doi 
tocs, cuntun patriarcje a Grau e un a Cormons e po a Cividát: cun chel di Grau che al 
jere tornát in union cun Rome, a restavin i vescui istrians e litoranis fedéi ai Bisantins; 
cun chel di Cormons che al jere sismatic par vie de cuistion dai «Tré cjapitui», a stavin i 
vescui sogjets ai Langobarts. La division in doi patriarcjáts e durà ancje dopo che e fo 
fate la pás tra i catolics e i sismatics. 


Il puest di Aquilee romane, al fo cjapàt da Cividát langobart: une gnove prosperitàt, un 
gnüf splendór e une gnove art e cjapà pit e si svilupà te capitàl dal ducát. Gjisulf, 
Grasulf, LÒf, Wetarith, Rothwald, Pemon, Ratchis, Aistolf a forin duchis dal Friùl e 
personalitáts di prin plan te storie dai Langobarts: cualchidun di lór (Ratchis, Aistolf) al 
deventà ancje re di chel popul. Si puedin viodi lis testemoniancis di cheste grandece tal 
Museo di Cividát, che al à la plui largje e innomenade ricolte di memoriis e relicuiis 
langobardis. 


I SCLÀFS 


I Langobarts a jerin riváts (cui sa dontri) te Panonie e tal Noric in compagnie dai 
Avarics, e cun lôr a vevin vinçût i Gjepits. Cuant che si inviarin cul re Alboin par vignî 
in Italie a lassarin daûr lis spalis ju Avarics che a jerin in leghe cun lôr. Messedáts cun 

chescj si cjatavin a jessi une vore di trops di Scláfs: nancje di chescj no si capis un dret 
di indulà che a fossin vignüts: salacor ju Avarics ju vevin cjatàts su la lôr strade e ju 
vevin strissináts daürsi. Co si forin sistemáts, Langobarts in Italie e Avarics di là des 
monts, al pár che juste su lis monts de basse Carintie e dal Cragn, al ven a jessi tal 
Cjanál de Drau, su la basse Gail e su la Már si sein implantáts chescj trops di Scláfs. 
Vadi che ur fo lassade ché fasse di teritori parcé che al jere disabitát e parcé che al 
pareve plui salvadi, mintri che Avarics e Langobarts si cjatavin plui ben tes planuris. I 
Scláfs, par tant che al pâr, a restavin ancjemó sot la paronance dai Avarics. Sul fini dal 
500 i Scláfs, di une bande si urtavin cul duche di Baviere, di ché atre a mostravin 
intenzion di disbassási jü inte Dalmazie. In chei agn a devin jessi riváts ancje te nestre 
regjon, ce par traviars da la Istrie, ce pes monts de regjon Julie. L'alt Cjanál dal Lusine 
al fo ocupát prin di dut; póc dopo ancje chel dal Natison fin al puint di S. Quirin e non si 
po di se i Scláfs a sein riváts in ché volte ancje parsore Tarcint e tal Cjanál dal Fiar, 
indulà che, dal sigár, a jerin cualchi póc plui tart. 


La «Historia Lagobardorum» di Pauli Zaul a fevele dispès dai Scláfs e des lôr impresis 
cuintri i Langobarts dal Friùl, scomengant dai timps dal re Grimualt (seconde mitàt dal 
600) fintremai ai timps dal re Ratchis: (al ven a jessi dibot un secul). Al fo un langobart, 
Arnefrît, che par gole di diventà duche dal Friül, al domandà jutori ai Scláfs, e al fo 
copát in bataie a Nimis: dopo di in ché volte, tes barufis tra Langobarts par cuistions di 
sucession tal ducát, a vegnin für ogni tant ancje i Scláfs. 


A son duncje dibot cutuardis secui che su lis monts a soreli jevát de Furlanie a plantarin 
lis lôr tendis chescj «slovens» che a doprin ancjemó un lengag plui visin al scláf 
origjinari che no la stesse lenghe uficiál, ancje se, par fuarce, cualchi tiarmin o custrut 
furlan un póc a la volte al è penetrát. 


In timp de dominazion langobarde e dal ducát dal Friül, popolazions sclavis (vindis) si 
implantarin ancje tal Cjanál dal Fiar, come che si capis dai nons dai país e dai sîts, 
scomengcant di Mueg (par antîc Mosniz) a Racolane, Dogne, Patoc, Studene e cet. 


Ancje chestis localitáts a jan di sei stadis dibot disabitadis prin che a rivassin i Scláfs; 
ma plui tart la curentie di int, massime mercjedants, che passave sù o jù pal Cjanál, 
vignint dal Friül o de Carintie e fini cul lassà il so stamp in chei pais; e di scláfs e restà e 
ancjemò e reste juste la semence tal cjanton rimit de Resie, sot la mont Cjanine. 


GRAU 


Grau e je la uniche isule abitade de regjon furlane, e no je furlane ne póc ne trop; e si 
ten in bon di no jessi. 


Che e vebi vût cualchi abitant prin dal 400 al po ancje stái, ma nol risulte. 


Facil che lis primis staipis di palùt a sein stadis fatis a Grau in ché volte che al rivà Atile 
a sdrumá Aquilee. E no ducj chei siórs aquileiés che a jerin scjampáts là jü, a tornarin 
indaür dopo passât il burlag: putrops di lôr no vevin plui cjase te citàt e se faserin su la 
isule. Ma il grues al rivà là cuant che Aquilee e colà tes mans dai Langobarts. Si po 
crodi che i prins a puartà la pielate al sigür a sein stàt i plui siórs, i parons latins - come 
simpri - cun dut il patriarcje Paulin che al rivà adore di puartási daür il tesaur de só 

glesie. E chei no tornarin. In póc timp une atre citàt, cui siei palags e lis sôs glesiis e 
compari su lis barenis: si tratave di siórs! La cuistion dai «Tré cjapitui» e fini cul dividi 
il patriarcját: in Aquilee (o a Cividát) un patriarcje sismatic favorit dai Langobarts; a 
Grau un patriarcje unit sot la protezion dai bisantins. Cussi lis dós citáts e deventarin 
antagonistis: une «civil» e une «barbariche». 


E la sbregadure no fo mai plui cuside. Intant che Aquilee e colave a flics, Grau al 
cresseve di impuartance e di autoritát; e jere la prime des isulis dal litorál Adriatic che a 
lavin popolantsi sot la dominazion bisantine. Ma la fieste no durà a lunc. Grau, nassát, 
si po dî, des maseriis di Aquilee al jere distinàt a fási scolà di sanc de furbarie di 
Vignesie. 


Tra la prepotence dai patriarcjis todescs di Aquilee che a olevin fási parons, e la 
pulitiche fine dai dós di Vignesie, che le cjarinavin par tignîle buine, la isule e sielzè 
Vignesie. Cussi, par secui, intant che la Furlanie e fo une code dal mont gjermanic, Grau 
si tigni in bon di sei une ponte dal mont latin. Al piardé dut, un póc a la volte; al restà in 
man di patriarcjis natîfs di Vignesie, che lu governavin stant a Vignesie; al passà sot i 
conts nomenáts di Vignesie, che no judavin in nuie e no lu difindevin di nissun assalt; al 
sopuartà cjarestiis, pidimiis e incursions; si ridusé te plui nere miserie, di no podé 
nancje justà il cuviart dal palag dal cont: ma di tornà a tacási al so çoc furlan nol fo mai 
cás. Cussi, vitime de sò stupide fedeltàt a cui che in premi lu disvuedave di dut, si lassà 
puartà vie ancje la sede patriarcál, e dopo nol fo nuie plui che un grop di cjasis 
discrodeadis, di tamossis tiessudis di cjanusse, e un popul di pescjadórs danáts a strussià 
la vite ta la aghe e tal pantan e a muri di stents prin da la ore. I restà la braùre di clamási 
mari di Vignesie e di fevelà un lengag diferent di chel dai «barbars» di tiareferme. 


CIVIDAT 


La grande ore di Cividát e fo tai ultins agn de dominazion langobarde. 


«Forum Iulii» no jere stade une grande citát: ce che al fo rincurát sgjavant il teren e che 
cumo al si cjate tal Museo, al lasse capi che la «colonie» romane e veve di sei formade 
di puare int: salacor nome lis fameis dai soldáts che a jerin di presidi. E chés, cul rivà 
dai Langobarts, a saran scomparidis: scjampadis o scjafoiadis. 


E conte la liende che il re Albuin, rivát daür di Cividát, al si tirà parsore di une mont a 
studià lis pusizions. Par ché strade che al jere vignût lui, a podevin vignî dentri atris di 
lôr: 1 Avarics, metin a dî. E cussì, par vé lis spalis siguris, Albuin al stabilì in Friül il prin 
Ducát e a Cividát la capitàl. 


I Romans di Aquilee a scjamparin a Grau, chei di Concuardie a Caorle; Zui, tal Cjanál 
di Sant Pieri, restade siarade la strade dal Mont di Crós, al fo nome un sit bandonát, 
cence impuartance, e ancje il so vescul al vigni a stabilisi a Cividát. Cul prin duche, 
Gjisulf, si fermarin te gnove capitàl personalitàts e fameis des plui in viste e il ducát 
furlan al passà di man in man a personis di valór. Passade la brute ore da la invasion 
avariche (cuant che al fo copát Gjisulf) so fi Grimualt, che al jere rivát adore di salvási, 
al deventà re dai Langobarts e al tornà a meti in man a chei de só famee il ducát. 


Te prime mitát dal Sietcent, al timp dal re Liutprant, ancje il patriarcje di Aquilee, 

Calist, che al si cjatave a Cormons, al vignì a stabilisi a Cividát, parant vie il vescul di 
Zui. In ché volte al jere duche Pemon: cun lui e cun siei fîs Ratchis e Aistolf, che a forin 
un daûr l'atri duchis dal Friül e rés dai Langobarts, Cividát al deventà ancjemò plui 
impuartant e al fo ornát di monuments e di oparis di art, che a restin ancjemo lis plui 
bielis di chel timp e di chel popul: baste cjalà ce che al è tal Museo, e il batisteri di 
Calist e l'altàr di Ratchis, che cumó a son in Domo. 


Langobart de cocje di Gjisulf al fo il storic Pauli Zaul di Warnefrît (Paulus Diaconus), 
langobart al fo il patriarcje Sigualt, salacor de tocje dal re Grimualt; e sant Anselm 
cugnát dal re Aistolf e, vadi, ancje il patriarcje sant Paulin. 


Ma cheste e fo la ultime sflamiade de potence langobarde. Aistolf e Desideri si urtarin 
cui papis e chescj a clamarin in jutori il re dai Francs, Carli il Grant. Dal 773 al rivà re 
Carli, al cjapà Pavie e po Verone, al fasé presonir il re Desideri e al si proclamà lui re 
dai Langobarts. 


Il duche dal Friùl, Rotgaut, in ché volte al si pleà cence fà nissune risistence e al restà 
intal so puest, sot la paronance di Carli. Il gambiament di parons al jere za fat, cence 
conseguencis di nissune fate pai furlans. 


I Langobarts si jerin aromai ducj messedáts cui antîcs abitants dal Friül e a formavin un 
s6l popul. Il re Carli nol veve mudát nissun ordenament. 


Ma il duche Rotgaut nol si tigni apaiát di vé molát in ché maniere denant di Carli; e in 
cunvigne cun so missér Stabilin di Travîs e vadì ancje cui duchis Arichîs di Benevent e 
Ildebrant di Spolét, a pene partit Carli da la Italie pe vuere di Sassonie, al pensà di 
rivielási. Il Patriarcje bisantin di Grau, Zuan, savude la cjosse, al spià dut al pape Adrian 
e il pape al visà Carli. Cussi, dal 776, Carli al tornà jü e, dopo un trement combatiment 
dulà che Rotgaut al restà copàt, al cjapà Travîs e Cividát e al fasè un magalizi di chei 
Langobarts che a si jerin rivielàts. Atris a 'ndi mandà vie lontans, atris a 'ndi metè in 
preson e ur cjolé dut ce che vevin. 


Ma nol mudà nuie tal ordenament dal ducát: nome che tal puest di Rotgaut al meté un 
dai siei umign, Masseli. E par un pócs di agn il ducát furlan al restà cussi sot dai Francs. 
Cividát al mudà il non vieri di «Forum Iulii» in chel di «Civitas Austriae». Muart il 
patriarcje Sigualt, Carli al mandà chenti sant Paulin che al jere so ami e che al vigni di 
triste voie, parcè che i plaseve di stà cui umign studiáts che il re Carli al veve tiràts 
dongje di ogni dontri. 


BERENGARI L'UNITARI 


La ore nere dal Friùl e capità juste sot i Francs, dopo muart Carli il Grant. Cun chest 
imperadór, cul patriarcje Paulin e cul duche Everart al pàr che lis robis si fossin inviadis 
avonde ben. I malans a scomengarin cun Berengari, secont fi di chest Everart, che al 
deventà duche o margráf dal Friùl dal 875. (Tai documents al è clamát tant «marchio» 
che «dux» e no si po dî se, in chest timp, la diference tra il titul langobart e il titul 
francon e compuartàs diferencis di jurisdizion). Berengari, cun dutis lis buinis e tristis 
vinturis che i capitarin, al durà un pieg a lunc - magari cussì no! - dibot cincuante agn 
(875-924). Cu la sò brame di uni dute la Italie sot la sò paronance, cu la sò gole di 

deventà re di Italie e imperadòr, cun dutis lis vueris che al fasè e lis vuadulis che al 
cjapà, al trascurà simpri duc] i intarès dal so ducát, anzit ju sacrificà tantis voltis aes sôs 
masse grandis ambizions. I scritórs de storie di Italie lu laudin une vore pal so sfuare 
unitari: noatris furlans o scugnin ricognossi in Berengari la colpe di une des plui 
spaventosis calamitáts de nestre tiare. 


Dopo vincjecuatri agn di cuistions e di balfueriis di ogni fate cui siei cusins o barbis - 
rés e imperadórs di France o di Gjarmanie o golós, come lui, di deventà - l'ultin an di 
chel secul si cjatà denant di une sdrume spropositade di Ongjars (la int plui salvadie e 
besteàl che mai sei passade par ca) che a vignivin de Panonie e che a rivarin fintremai a 
Pavie di Milan. 


Berengari nol rivà a fermáju e co ju tacà, che di bessói a tornavin indaür cjamáts di 
robarie, lis cjapà fin sul vues. Dopo di chel an a tornarin plui voltis cence che mai 
Berengari ur taiàs il pas, anzit cualchi volte clamáts di lui, pes sós bielis impresis. 
Deventát imperadór provisoriamentri dal 915, lui no si de nissun pinsir dal Friül e lu 
lassà in man a siei partesans, bogn di nuie, che plui tart lu tradirin, ma che a lassarin cori 
pe nestre tiare lis mandriis dai Ongjars, ogni volte che ur saltà il gri di vignî. 


No si sa un dret cetantis voltis che chescj cjastîcs di Diu si strucjarin ca in Friül: al pâr 
che usassin spietá, tra une incursion e ché atre, il timp che al bastave par che la int ur 
ves preparát alc atri ce robâ. A vignivin pe solite strade di soreli jevát; a passavin für par 
mieg de Basse, dulà che je ancjemò la Stradalte che, dopo di ché volte, e fo clamade 
Ongjaresche (strata Ungarorum) e dute la campagne disore e disot par un grant toc e 
cjapà il non di «vastata Ungarorum». Ma si po crodi che dute la planure furlane e sei 
stade, ce pòc ce trop, dispueade e spopolade di chés sbilfis e che mai, in tancj secui di 
invasions e devastazions che sopressarin il Friül la nestre regjon no vebi presentàt - 
nancje cun Atile - un spetacul di desolament compagn. Si podarès, tant che si vûl, dividi 
la storie furlane in dós parts: prime dai Ongjars e dopo dai Ongjars, parcè che, di dut ce 
che al jere stàt fat prin, nol restá atri che i vanzums za sepulîts sot tiare, che i Ongjars no 
vevin timp di là a sgarfà. 


E fo une fortune pai pais e pe int da la alte, di cjatási a jessi puars e für di man: cussi a 
forin sparagnáts ancje di cheste disgracie, midiant che i invasórs no vevin timp di piardi 
dulà che al jere póc ce robà e i parons a podevin resisti. 


Nome su la mitàt di chel secul l'imperadór Oton al rivà adore di rompi lis cuestis ai 
Ongjars e di fermá la tragjiche usance che a vevin cjapade. 


FORMAZION DAL PATRIARCJAT 


Dopo de tempieste dai Ongjars il Friùl, dibot par cinc secui, al reste distacát dal ambient 
talian e al va a fà part dal ream gjarmanic. Si capis che, restant gjeograficamentri di ca 
des monts, al restà ancje leàt cul mont culturál latin plui che no lis regjons di là de 
Donau, ma la só vite pulitiche e fo ché di un stát feudál todesc. 


Cheste situazion e scomence a formási sot dal imperadór Oton I. Il marchesát furlan, 
ridusüt in maseriis e unit cu la Marcje di Verone, al passe tes mans di Indri di Baviere; e 
po il ducát de Carintie, cul Cragn, il Staiar, la Istrie e il Friùl, al ven distacát de Baviere. 

Cussì l'Herzog di Carintie al comande ancje de Marcje veronese e de Furlanie, indulà 
che al comparìs, sì e no, cualchi volte un Cont che nol conte nuie. Chel che al conte 
simpri plui devant dal Imperadór al è il Patriarcje di Aquilee. 


A] veve za tacát Berengari a fà cualchi donazion di terens al patriarcje Fidrì (900 - 904); 
ma la prime inviestidure impuartante e fo ché dal imperadór Oton I, che dal 967 al 
meteve tes mans dal patriarcje Rodoalt dut il teritori furlan tra la Stradalte e il már, di 
Carvignan fintremai ae Livence, cence contá atris concessions ca e là. Une vore di 
donazion di terens e país intirs al fasè ancje Oton II, tant a Rodoalt che a Zuan, e 
ancjemò di plui Oton III, massime des bandis di Plec, Tulmin, Gurize e sul Vipau. 


A] ven a jessi che, intor dal an 1000, la jurisdizion dal Cont dal Friül e jere dute 
semenade di possessions dal Patriarcje e chestis a deventarin simpri plui largjis e 
numerosis, in maniere che la paronance dal Cont, prime rote da tantis isulis di domini 
patriarcjál, e fini, un póc a la volte, cul ridusisi in cualchi isule piardude tal teritori 
dipendent dal Patriarcje. 


Si sa che cheste e fo pardut la pulitiche dai tré Otons: meti lis jurisdizions feudáls tes 
mans di umign de Glesie par no che deventassin ereditariis tes fameis dai Conts e par 
podé tignî leáts cun cheste cjavece vescui e abáts. 


In chest timp une largje fasse di teritori disore e disot de Stradalte e scomence a 
popolási di paisuts che a àn un non scláf: Guriz, Gurizisse, Gridiscje, Gridiscjute, 
Revidiscje, Stracis, Bielgrát, Sante Marize, Sante Marizute, Vuirc, Lestize, Cumpicje, 
Sclaunic, Samardencje e vie indenant. 


Cheste e jere la part de Furlanie che veve patit di plui par vie dai Ongjars: si viót che in 
chei sîts al veve di sei restàt dibot un desert e che i Scláfs des monts a soreli jevát, o 
invidáts o lassáts vignî dai Patriarcjis, a capitarin a tornálu a popolà. E chescj pais, par 
ordin che a nassevin, a passavin sot la jurisdizion dai stes patriarcjis (Diplome di Oton 
III al patriarcje Zuan, 1001). 


Fintremai al timp dal patriarcje Popon no si po di cun sigurece di ce nature e cun ce 
estension che e fos cheste jurisdizion: se al Cont al restàs ancjemó cualchi dirit o nuie. 
Ma cun Popon (1019-1042) la cuistion si difinis, parcè che dal 1027 l'Imperadór Conrát 
II al declarà che i país, i cjiscjei, i terens, e lis personis che a jerin sot dal Patriarcje no 
dipendevin in nissune maniere ne da Conts, ne da Marchés ne da funzionaris imperiài: 
al ven a jessi che il Patriarcje al jere feudatari di prin grát, dipindint nome e diretamentri 
dal Imperadór; cun di plui il stes Conrát al dave a Popon il dirit di bati monede, che al 
vignive a significà une vere sovranitát. Cussì si po dî che il Principàt temporàl dai 
Patriarcjis di Aquilee al jere nassát. 


IL FRIÙL TODESC 


In doi secui di dominazion langobarde la coloridure etniche e culturál de Furlanie e veve 
bielzà cjapade une tinte gjarmaniche che, sot 1 Francs e sot i Berengaris, no si po di che 
fos lade smamide. Dopo lis devastazions dai Ongjars, la vite de nestre regjon e tornà un 
póc a la volte a risurî, ma da chés stessis lidrîs, cun chel caratar istés e par man di 
personis di ché stesse cocje. Al sarès dibant sfuarcà la storie par tignî leát il Friül cul 

mont talian dal X al XIII secul: diferent l'ordenament feudál sot dai patriarcjis, diferent 
il svilup dai Cumons e dal Parlament, diferentis lis relazions comerciáls e ancje chel 
fregul di culture che podè sverdeà in timps cussì crüts e tormentáts. 


A parti da la ultime passade dai Ongjars (951), fintremai cuant che al rivà chenti Grivór 
di Montlungje (1252), a governarin il Friül disesiet o disevot patriarcjis che — gjavant 
Gjerart di Pramariás (1121-1129) e, salacor, Zuan che no si sa dontri che al jere (984- 
1019) — a forin ducj todescs, di solit parincj di rés e imperadórs o lór cancelirs o 
capelans o confidents, o che a jessivin di potentis fameis feudáls de Gjarmanie. Si capis 
che, vignint chenti, si menavin daór int di lôr fiducie, massime in chei timps che i 
tradiments di ogni fate a jerin cussì usuái; e chés jurisdizions feudàls, che a dipendevin 
di lór, lis metevin tes mans di personis siguris de lór parintát o di lór cognossince; e, 
jessint leáts cussi a strent cui imperadórs, a restavin dal lór partit ancje cuant che e 
nasseve cualchi cuistion cui papis. La cort aquileiese e jere duncje formade, in buine 
misure, di elements todescs; la nobiltát ministeriál, i uficiài, i nodárs a vignivin dai pais 
di là des monts e tancj di lór si stabilivin culi par simpri. In tré secui cheste filtrazion e 
veve, par fuarce, di lassá il so stamp avonde indentri te vite de regjon. Se la Gjarmanie e 
ves vude, in ché volte, une sò culture ben individuade, il Friùl al varès scugnát glotile. 
Ma la culture latine, massime tra i umign di glesie, e jere culture universál e cussi i tré 
secui dal patriarcját todesc no puartarin une vere gjermanizazion dal Friül. Par atri la 
lenghe todescje (antîc alt todesc) e fo, dongje dal latin, la lenghe di dutis lis personis di 
cualchi istruzion, la lenghe des relazions cui sorestants, e la lenghe di cualchi document 
e di cualchi scriture. 


Un cjaluni di Cividát, Bernardin di Circlarie, al è l'autór di un dai plui antîcs e grues 
libris in viars todesc il « Welscher Gast » (p. f. il forest talian); il plui bráf e innomenát 
dai «Minnesánger» (cjantórs di amór), che al fo Walter von der Vogelweide, al passà 
cualchi timp in Friül; un atri di chescj poetis (un fregul tocját di cerviel), Ulri di 
Lichtenstein, al conte intun libri (tal Frauendienst = servizi des sioris) dutis lis bravadis 
fatis ator pal Friùl tanzonant cui miórs cavalirs di chenti. Une vore di peraulis di stamp 
todesc a jentrarin in ché volte te lenghe furlane, e in part si lis dopre ancjemò (vuaite, 
paisse, vignaríl, licóf, grap, cramar, bearc, gatar, glove, seneós, e cet.) atris a son ladis 
dismenteadis, come: sgaravát (mascare), sloiar (vêl), seiter (tasse) e vie indenant. I 
nons dai país, tes cjartis di chei timps, a son a voltis voltàts in todesc (Gutenbrunn = 
Fontanebuine) o alteràts in maniere di someà peraulis todescjis (Weiden = Udin; 
Klausen = Scluse; Klemaun = Glemone; Rewin = Ruvigne; Portenau = Pordenon e cet.); 
o che son mudáts di plante für: Schönfeld = Tumieg; Peitscheldorf = Vengon; Osteric = 
Cividát; o che a son nassfts in chel timp cuntun non todesc: Spilimberc, Solimberc, 
Richinvelde, Tamau e cet. Su lis primis faldis des monts a forin costruîts cjiscjiei e 
fortificazions, che a puartavin il non di cjiscjelans todescs: Aissenstein, Grossemberg, 
Rabenstein, Pramperg, Perchtenstein, Frusberg, Sofimberg, Haumburg, e tancj atris 
che, se si fasés une mape topografiche cu la toponomastiche dal 1200, si podarés crodi 
di vé sot i voi une provincie da la Austrie o de Gjermanie. Ancje la int e puartave dispès 
nons e sorenons todescs. 


PATRIARCJIS E CUMONS 

Cui che al fevele o che al scrîf sul cont dal Friùl ta la etàt di mieg, al scuen dî mâl dal 
guviar dai patriarcjis, par podé dopo justificà la dominazion di Vignesie, che lu strucjà. 
E vignarà la volte che o spiegarìn ce beneficis che Vignesie e puartà te nestre tiare: 
intant, in mancjance di miei, Vignesie e je la Italie, e alore si capìs dut: e va tignude sù 
ancje a fuarce di sflocjis! 


In realtàt il Stát patriarcjál, tant che ogni unitàt feudal, al fo saborát di barufis e di 
vuerucis, che tra i siòrs parons o sotparons no mancjarin mai: la puare int dai pais e 
mudave paron ogni atre di e ogni gambiament al puartave cualchi distruzion e cualchi 
vitime e nissun vantag pes popolazions. 


Ma cheste, magari cussi no, e fo la condizion di dute la Europe in chei timps, e si po 
ancje di che la plui part di chés atris regjons e fo salacor plui tormentade de nestre. Ce 
vite jerie ché dai Comuns de Lombardie, che si sbregavin un cul atri? Ce vite jerie ché 
dal Venit cun Ezelin o cui siórs di Cjamin o cun chei de Scjale di Verone? E la Toscane 
al timp di Dante e prin e dopo, ce pâs e ce prosperitàt aie podùt gjoldi? Al baste dî che 
centenárs e centenárs di Toscans a scjamparin in Friül, juste sot dai patriarcjis, parce che 
chenti, dal mâl e dal malan, si podeve almancul tirà flât. 


E no stin a discori di Rome o de Sicilie o di chei atris pais, tant di ca che di là des 
monts. Tiradis lis sumis il Stát Furlan, par cuatri secui, al pati mancul batiduris de plui 
part di chei atris e la disconcuardie e regnà plui che atri tra 1 parons e no tra lis 
popolazions. 


Lis memoriis, che nus son restadis di chei timps, a fevelin di lotis e di svindics; ma si sa 
che, par dut il mont, cronichis e documents a tratin dome di chés robis, parcé che la vite 
ordenarie de int, il so lavór, lis sós gjondis e 1 siei dolórs, par solit, no interessin ae 
storie: la storie e je storie dai potents, dai parons e des lór carognadis. 


Il fat al è chest, che in chel timp il Friül sdrumát e spopolát dai Ongjars al tornà a metisi 
in pits e un grumon di país a nasserin juste in ché volte. 


Une atre robute e mertarés precisade, in chest pont. A scuele nus àn insegnade 
patrioticamentri la storie dai Cumons talians e de Leghe Lombarde e de distruzion di 
Milan par man di Fidri Barberosse e de bataie di Legnan; ma nissun, dal sigàr, no nus à 
contàt che i nestris vons furlans a forin simpri de bande dal imperadór cuintri i Cumons 
talians e che ator des muris di Milan assediát tal 1161 e jerin cul Barberosse ancje i 
soldáts dal nestri patriarcje Pilirin; e che se Vodalrì al clopà un póc di là, Gotfrît, Volfgar 
e Pertolt di Andechs a forin simpri cui imperadórs de cjase di Svabie. E nol è di di che 
la pulitiche imperialiste dai patriarcjis e fos contrarie al pinsir dal popul furlan: parcé 
che, sabide sante dal 1168, cuant che il patriarcje Vodalri te basiliche di Aquilee, al fase 
cjantà la orazion pal pape Lissandri III che al jere il grant nimi dal Barberosse, dute la 
int che e jere vignude a funzion, e tacà a protestà, a sberghelà e po e scjampà für de 
glesie, lassant in plante il patriarcje. 


Cumò nol è il cás di tratà di cui che al veve reson o tuart in chestis barufis tra papis e 
imperadòrs e tra princips ghibelins e Cumons papalins: ma mestris e professòrs e 
scritórs e predicjadórs a varessin di savé che lis vitoriis - o miezis vitoriis - dai Cumons 
talians cuintri Fidrì I e Fidrì II, no son une nestre glorie; e nol è onest falsà la veretàt par 
meti i furlans intun fassut cu lis leghis cumunáls (che, dal rest, no scombatevin par spirt 

nazionál, ma nome pai lór intarès pusitîfs). 


IL PARLAMENT 


L'ordenament pulitic dal Friùl tra il Dusinte e il Tresinte al cuistà une sò forme, che e 
siarf di maravee ai storics nostrans (e a chei talians, chés raris voltis che ur capite di 
interessási des nestris facendis). Ma se a vessin la complasence di slungjà une voglade 
su la storie dai Státs feudài de Gjarmanie, vadi che lis lôr maraveis si sfantaressin. Al è 
naturál che in tré secui di guviar dai patriarcjis todescs, la nestre «Patrie dal Friül» - 
juste in ché volte e scomencà a clamási cussì - e vebi cjapàt il stamp di un principàt 
gjermanic. 


Lis dòs istituzions plui diferentis dai ordenaments talians, sot il guviar dai patriarcjis, a 
forin lis Cumunitàts e il Parlament. 


Lis Cumunitáts dal Friùl no àn nuie ce fà cui Cumuos de Lombardie, dal Venit, de 
Toscane, ne par vie di cemût che a son nassudis, ne par vie di cemft che si governavin. 
No si formarin di bessolis a dispiet dal patriarcje lór princip, no forin, par lór nature, in 
contrast cu la sò autoritát, no cirivin mai di vé une indipendence cussi largje come i 
Cumons talians. Nol jere nancje pussibil che l'ordenament cumunál talian, a forme 
republicane, al si implantàs chenti, indulà che i pais plui grues, come Cividát, Glemone, 
Sant Vit o Sacil, a podevin vé, rive e no rive, trê mil animis. A forin i patriarcjis stes a 
dáur un ordenament comunál sul fini dal secul XII; e chest ordenament al fo di ché 
siorte stesse di diviarsis citàts da la alte Gjarmanie a vevin. A vevin i lór conseis, a 
fasevin lis lôr legs e 1 lôr statùts, a sielzevin 1 procuradórs, i massárs, i cjamerárs e i 
funzionaris, a ministravin la justizie sui lór sogjets; ma lis cuistions plui impuartantis e 
di interés gjenerál no lis tratavin di bessolis, lis tratavin midiant dai lór deputáts tal 
Parlament de Patrie; e in ognidune al jere un rapresentant dal patriarcje. 


Ancje il Parlament al jere formát sul stamp des assembleis feudáls de Gjarmanie. No si 
po di cun precision cuant che al scomengà a funzioná, ne cemót che al funzionave tal 
prin. In Italie no si cjate nissun esempli di cheste fate. Facilmentri i patriarcjis, ancjemó 
tal XI secul, a varan tacát a clamá dongje i lór feudataris, ogni volte che al jere par aiar 
alc di grues, par sintî la lôr impinion e par intindisi sul cont de «taie» feudál (che al ven 
a jessi sul numar dai soldáts e dai cjavai che a podevin mandá tal esercit patriarcjál) e su 
la division dai contribüts in monede, che vignivin a coventá in cás di vueris o di atri 
cjossis impuartantis. Si tratave di une assemblee cunsultive, duncje, come che a 'ndi jere 
atris di là des monts e come che al jere, in ché volte, ancje il Parlament inglés. Cu la 
formazion des Cumunitàts, ancje i deputàts di chestis a jentrarin a fà part dal Parlament; 
e alore la assemblee e cuistà un andament plui regolár e une plui alte impuartance sul 
guviar de «Patrie». No veve ancjemó un sit stabil pes adunancis, ne une regule pes 
convocazions: il patriarcje le clamave adun ogni volte che al veve dibisugne di intindisi. 
Ma il Parlament, un póc a la volte, al deventà ancje un tribunál che al tratave lis causis 
tra il patriarcje e i siei feudataris ministeriài, lis ribelions, e i dilits cuintri la pâs dal Stát; 
al tratave in apel lis sentencis de curie patriarcjál in materie di dirits feudái e, in tiarce 
istance, lis sentencis dai podestàts, gastalts o judis des Cumunitàts: fintremai che la 
autoritát dal Parlament e rivà su dutis lis cjossis che a dipendin dal podé statál: tassis, 

milizie, difese, fortificazions, prestazions di ogni fate; fin a controlà il stes patriarcje e 
meti adun un vér codis di legs pe Patrie - lis Costituzions de Patrie dal Friùl - a tratà cun 
princips e Státs forescj, cence nancje dipendi dal patriarcje. Par fále curte, il Friùl, tal 
secul XIV al rivà a vé un guviar póc o trop costituzionál, come che e rivà a vélu la 
Inghiltere cu la Magna Charta libertatum. In nissun sit di dute la Italie nol esisteve, in 
chei timps, un Stát grant come il Friül, che al ves vát un guviar di cheste fate. 


I PATRIARCJIS TALIANS 


Dopo muart Pertolt di Andechs, il Stát furlan al colà tes mans di patriarcjis talians, che 
lu governarin par otante agn seguitifs: 1252-1332. Chescj a forin: Grivór di Montlungje 
di Ferentin, Raimont de Tor di Milan, Pieri Gjere di Ferentin, Otobon dai Rovárs di 
Plasence, Gaston e Paian de Tor di Milan. 


A forin timps turbits e tribuláts pai nestri pais e pai státs cunfinants de Italie e de 
Gjermanie; e nol é pussibil fási un judizi pusitif e une stime sigure sul cont da la opare 
di chescj patriarcjis. Ma, fossie o no fossie colpe lôr, il Stát patriarcjál che fintremai in 
ché volte, magari tra confusions e balfueriis di ogni fate, al jere lat slargjantsi e 
saldantsi, cun chescj governants al scomencà a discjadé, a sfaldási e a strenzisi. La 
pulitiche ghibeline dai patriarcjis todescs, vuadagnant il favór dai imperadórs, e zovà 
praticamentri al Friül, che al cresseve dibot ogni an, di teritori e di concessions. La 
pulitiche papaline dai talians i fasé piardi chest favór, cence nissun vantag de bande dai 
Vuelfs. Cun di plui che i talians, massime i doi Turians, Raimont e Paian, a doprarin lis 
fuarcis e lis risorsis dal Friùl par judà i interés de lôr famee in Lombardie, tes sôs vueris 
cuintri i Visconts. La Curie papál di Rome e di Avignon, sore de nomine che ur deve, ur 
domandave une sume cussi gruesse che no rivavin mai adore di paiále: e alore ur 
mandave filipichis e suspensions. Cussi, tra lis spesis militárs pai interés de lór cjasade, 
1 «siarvizis» di paià ae Curie e 1 onoraris ai lór vicjaris, cjapitanis gjenerái e atris lór 
dipendents, a scugnivin ogni atre di meti sù tassis ai lór ministeriài e al popul, e instès 
no vevin mai avonde bégcs. Par tignîsi sù, cuintri il partit imperiál che al veve simpri i 
siei fedéi tra la nobiltàt furlane, chescj patriarcjis a menavin daùrsi un grum di gramulis 
dai lór pais e ur metevin in man incarichis e uficis tant di glesie che di guviar, causant 
une vere invasion ce di bassarüi ce di lombarts, in Friül. E cheste no fo la ultime cause 
des ribelions e des leghis de nobiltàt cui nimis dai patriarcjis. 


A] scomengà Grivór di Montlungje a menà o clamá chenti une schirie di meridionài de 
Campanie; al consegnà in apalt doganis e tassis a Toscans, par tirà für carantans; al 
spalancà lis puartis de regjon ai talians par fà un cuintripés ai todescs che si jerin, di un 
piec incà, implantàts chenti; al leà la Furlanie ai interés dal partit papalin da la alte 
Italie; e tal so testament al lassà dibot dute la só robe ai amis meridionài Raimont de 
Tor, cu la sô ande di ditatór al decretave di mudà di puest un paison come Glemone e di 
metii non «Milanraimont», ma in pratiche, come vescul no 'ndi cuminà une di drete, e 
come princip al imbasti une falope parsore la atre: al implenà il Friùl di cusins e di 
nevóts, al cedé Vengon a Mainart di Carintie, al judà Gherart di Cjamin che al veve 
nome gole di fàsi paron dal Friùl e al menà i Furlans a fasi sbudielà dai Visconts par 
torná a meti in pits la sò famee a Milan. Pieri Gjere par mieg di so nevòt Nicolau al cede 


Biblioteca Civica «Vincenzo Joppi» 
Biblioteche Digjitàl Furlane progetto realizzato con il contributo di: 


\ POR FESR 
t£ "Lis e fe 2014 2020 BA Q PRETA 


Friuli Venezia Giulia a 


Sacîl a Gherart di Cjamin (il «buon Gherardo» dissal Dante!) e nol rivà adore di fà di 
piés par vie che al muri dopo doi agn di guviar. Otobon dai Rovárs al fo un leon: cuant 
che Indrì di Gurize e Rigart di Cjamin (il fi di Gjerart) a devastavin il Friùl, lui al 
scjampà di scuindon; al lassà che Vignesie i puartàs vie i dirits su lis citàts da la Istrie e 
che Rigart al deventàs so cjapitani gjeneràl; e ancje come diplomatic, tal cirî di convinci 
chei di Bressie a vierzi lis puartis al imperadòr Indrì VII, al fasè une ficjace cence 
costrut. Gaston de Tor al colà di cjaval e al murì pe strade, biel vignint in Friùl: ma al 
jere bielzà rivát adore di nomen so vicjari il fradi Rinalt. 


Paian de Tor, nevót di Raimont e barbe di Gaston, al seguità l'esempli dal stes Raimont, 
menant i Furlans a batisi cuintri i Visconts, intant che i todescs a devastavin il Friül 
restát cence difese (1324): e il timp che lui al governà culi, al fo salacor il plui burascjós 
dal patriarcját, pes disconcuardiis e pes vueris che a faserin tribulá pais e vilis in dute la 
Furlanie. 


Nol covente di che il merit di vé intalianade la regjon, pai nestris storics, al va parsore di 
ducj i malans causáts di chescj patriarcjis. 


LA SGRIFE DI VIGNESIE 


In fintremai che i principàts feudài da la alte Italie si jerin tignüts poiáts daprüf dai 
imperadórs, Vignesie e veve scugnót contentàsi di svuacará tes sôs aghis e di traficà par 
már cun bisantins e cun sarasins. Cun lór e veve fats afarons, e jere deventade siore, e 
veve taponát di marmul e di musaics daùr la fanghere de sò lagune; ma no veve vût ne 
armis ne soldáts ne pratiche par pitufási cu la feramente dai esercits todescs. Ancje il 
patriarcját nestri al jere stát sigàr di ché bande: juste su lis cuestis da la Istrie, indulà che 
ai bastiments di Vignesie ur lave ben di podési poià, e jere stade cualchi barufe e, dopo 
des barufis, cualchi pat. I patriarcjis talians, masse lontans e masse indafaráts in atris 
facendis, no vevin bacilát trop di tigni dure ché striche di tiare clapigne, cence risorsis 
par lór, e a vevin lassát che Vignesie e poiàs la sgrife dal so leon parsore. 


Ma dal Tresinte l'Imperi al jere in plene babilonie, il partit papalin al si slargjave fin sot 
lis monts e i talians a cjapavin pit ogni di plui ancje des nestris bandis. AI jere il moment 
just par Vignesie di saltà für dal so pantan e di meti la gate sul dûr. E començà cu lis 
tiaris plui dongje, spietant cun pazienzie che i vignis il dret di rivà plui incà. 


Par fortune de Furlanie, dopo une file di patriarcjis che no varessin tignüt dûr trop a 
lunc, a 'ndi capitarin doi di chei dai comedons di fiar: il francés Bertrant di Saint-Geniès 
e il todesc Marquart di Randeck. A forin 1 ultins doi umign di sest che a vebin governát 
il Friùl. Bertrant al rivà chenti vieli di etàt, ma no di spirt e, in vincj agn che al durà 
ancjemò, nol si cjapà un moment di padin. Al mostrà chel stes calór e ché stesse fuarce 
tal guviar spirituàl e temporál dal patriarcját: il pastorál e la spade i stevin ben in man, 
cence diference. Cuintri Vignesie e cuintri l'imperadór Ludui di Baviere, cuintri 1 siórs 
de Scjale parons di Verone e i conts di Gurize e i duchis di Carintie, cuintri ducj i 
prepotents di für e di dentri al si batè tant che un leon. 


A] governà il Friül come sovran indipendent, cjalant nome al interés de sô int; e cundut 
che al fo simpri dûr e salt te sô strade, dopo che i nemis che lui al veve tantis voltis 

pestàts, a rivarin adore di sassinàlu sul plan de Richinvelde, i Furlans lu venerarin come 
un sant. 


Marquart di Randeck al jere cressùt tai pastics de pulitiche ingredeose di Ludui di 
Baviere e di Carli IV di Lussimburc: al jere un om che le saveve lungje e che al veve 
navigàt une vore tes aghis turbidis de diplomazie. 


Ancje lui al tignì duris lis brenis dal guviar, al si mostrà risulüt cuintri la furbarie dai 
aversaris, ma simpri rispietós da la autoritát dal Parlament furlan. Al fasé meti adun e al 
promulgà lis «Costituzions de Patrie dal Friül» che a forin il nestri codis fintremai ae 
vignude di Napoleon. AI indivinà lis intenzions di Vignesie e al fo un dai plui cjalts 
fautórs di ché leghe cuintri di jê che, tra il 1378 e il 1381, e fasè plui di une volte 
disbassà il cjáf e Regjine dai Márs. Cun cheste vuere al rivà adore di tornà a cjapà Triest 
e i antîcs dirits su la Istrie. 


Ma si po di che e fo cheste la ultime sflameade de nestre indipendence. Vignesie no 
perdonà plui ai furlans lis sgnesulis cjapadis in ché vuere, e a pene muart il patriarcje 
Marquart, profitantsi dai pastigs nassùts par vie di Filip di Alençon (che i furlans no 
olerin vélu come patriarcje comendatari) e par vie di Zuan di Moravie (che nol savé 
cjapáju pal lòr viars) e tacà a furducjà sot vie, cuntune pulitiche paziente e sutile, par 
disponisi a meti il Friùl sot la sò dominazion, in maniere di no vé plui póre di lui. 


LA FIN DAL PATRIARCJÁT 


Par une corantine di agn, la pulitiche di Vignesie - si scuen dîlu - e fo paziente e furbe. 
No 'ndi oleve tropis a ocupà il Friül in ché volte de vuere disastrose pal patriarcje di 
Alençon (1381-1382) o sot il guviar di Zuan di Moravie (1388-1394) o in atris ocasions; 
ma une azion direte di Vignesie e varés dal sigür dismots i scrupui di Rome e dal 
imperadór e lis gjelusiis dai Visconts, dai Florentins, di Verone. Il Friül al jere un dai 
unics státs eclesiastics in Italie e un dai plui impuartants principàts feudài: Rome e 
l'Imperi no lu varessin lassàt restà tes mans di Vignesie cussì pes matis. Si po crodi che 
la Serenissime e vebi pensât di spietà che il pirug madûr al colàs di bessól, contentantsi 
di dà, ogni tant, une scjassadine al pirucár. 


I Savorgnans a forin la sò sgrife e 1 siei agjents tal patriarcját; Udin al jere, si po dî, tes 
mans dai Savorgnans in chei moments burascjós, e al ubidi aes diretivis che a vignivin 
di ché bande, in chel mintri che atris Cumunitáts, come Cividát, Glemone, Tumiec, a 
mostrarin di capi plui ben la situazion e di volé passá parsore di cualchi diference, 
tratantsi di salvà la indipendence dal Fri. 


Cussi a passarin i agn tra vueris di cjiscjelans e di Cumunitàts pro o cuintri i patriarcjis e 
tra di lór, indulà che lis risorsis de regjon, la fuarce, la pazienzie de int a forin stragadis; 
lis tavielis devastadis; i ricolts làts malamentri; putropis vilis o cjiscjei brusáts; une vore 
di int muarte; ogni ricjece scomparide par man des masnadis di soldadats di vinture che 
a corevin ca e là pe regjon. Vignesie e cirive simpri di vé un arbitrát fra i contindints par 
imponi cundizions daùr i siei plans, e Udin cui Savorgnans i tignivin man. Cussi, 
plancut plancut, e faseve valé la sò autoritàt e la sò volontàt in dutis lis nestris facendis. 
A tignî turbidis lis aghis a judavin ancje i conts di Gurize e i Cararés di Padue. 

Si rivà, tra balfueriis di ogni fate, fintremai al 1417. In chel moment la Glesie e jere dute 
sbregade par vie de Sisme ocidentàl: a jerin tré papis e nissun capive cuál che al jere 
chel just; il Concili di Costance al jere indafarát e disgredeà il glimug e nol veve timp di 
abadà a rognis di atri gjenar. Sigjismont di Lussimburc, re di Ongjarie, nol rivave adore 
di fási ricognossi imperadór cuintri so fradi Vincislau e so cusin Jost, e al veve il so dafà 
par vie di une rivolte religjose in Moravie. Patriarcje di Aquilee al jere Luduì di Teck 
nomenát dal re Sigjismont, ma no confermát ancjemò di nissun pape: al veve cirût atris 
dós voltis di deventà patriarcje e nol jere nancje predi. La sò pulitiche, cence direzion 
nete, cence inteligjence, cence risuluzion, e restà in sostance leade daprûf di Sigjismont, 
che nol veve timp ne mieg di sustignîlu avonde, imberdeát come che al jere in mil 
imbrois. 


Vignesie e pensà che al fos rivát il moment bon par slungjà la gate. Cu la scuse che il 
gnûf patriarcje al jere in leghe cun Sigjismont e Sigjismont al jere in vuere cun jê, e tacà 
la invasion dal teritori patriarcjál. No fo une imprese tant facile: i Furlans - Cumunitáts 
e cjiscjelans - judáts a tratis dal cont di Ortemburc e da cualchi trop di Ongjarés, a 
tignirin dûr fintremai che ur vanzà flat. Il patriarcje, scjampát a cori daùr dal re par vé 
Jutori, ju lassà tai pastigs. Cussi tra la Viarte e l'Istàt dal 1420, a un a un, cjiscjiei e pais a 
scugnirin molá. Ogni cjiscjelan e ogni Cumunitàt al tratà cun Vignesie par so cont: i 
cjiscjelans a domandarin il ricognossiment des lór prerogativis, lis Comunitàts il 
mantigniment dai lór statüts, 11 Parlament la conservazion dai siei dirits e regolaments. 
Vignesie e prometé dut, fasintsi paià grassis indenitáts di cui che nol oleve jessi 
sachegját dai siei soldáts. 


Cul 3 di Otubar di chel an malandret, e colave la ultime resistence a Pléf di Cjadovri e la 
indipendence dal Friül e finive, dopo vot secui e mieg di vite (568-1420). I Furlans, 
obleáts a pleási, salacor a pensavin che si tratàs di une burascje di passag, come che a 
'ndi vevin provadis atris; invezit no cjatarin plui la fate di dregási: Vignesie ju tigni sot 
par plui di trê secui e mieg, e dopo si derin di volte atris parons. 


LA DOMINAZION DI VIGNESIE 


Par vie de lontanance dal patriarcje e par vie de stesse nature dal ordenament feudàl de 
nestre Regjon, la ocupazion dal Friül par opare di Vignesie e vigni stabilide midiant di 
tratativis particulárs cun ognidun dai cjiscjelans e ognidune des Cumunitáts, cence 
nissune cunvigne e nissun ricognossiment de bande dal princip patriarcje. Ma rivant 
chenti, la republiche di Vignesie e meteve lis mans suntune Regjon dal dut diferente, par 
ordenaments pulitics e ministratifs, par cundizions, tradizions e mentalitàt, par 
composizion etniche e par lenghe: il Friùl nol veve nissune semeance cu lis istituzions 
di caratar cumunál e oligarchic de Republiche, ne cul so mát di vivi, ne cu la só culture. 
La costituzion dal patriarcját e jere sù par jù ché dai principàts glesiastics de Gjarmanie; 
il grât di dipendence des vilis, des comunitàts, des gastaldiis, dai cjiscjelans ministeriài 
e di chei libars, denant dal patriarcje, al jere pardut diferent e stabilît par mieg di 
inviestiduris o di statüts o di custumancis speciáls par ogni cás. 


No 'ndi oleve tropis a capî ce savoltament che al sarès nassàt in dute la vite dal Friùl, se 
Vignesie e ves olüt conformà l'ordenament de Regjon cul so ordenament o cun chel di 

chei atris siei dominis di tiareferme. Cussì la Serenissime no si riscjà a butà dut par aiar, 
salacor par póre che un tàl at di fuarce i fasès deventà plui intrigade la conservazion de 
sò concuiste: une grande solevazion dai Furlans, judáts dal imperadór e jere simpri 
pussibil. E pensà duncje di rivà a la unificazion ministrative un póc a la volte, par gráts. 
E par intant e lassà in pits l'ordenament feudál dal Friül. Ma par fà chest tant cun dute 
ché sostanziál diference dal so guviar e fo obleade a costituî la Regjon in entitàt 
autonime, stabilint chei che a vevin di jessi i siei rapuarts cui cjiscjelans e lis 
Cumunitáts che a mantignivin lis lór jurisdizions, e no cu la popolazion che no veve 
nissune figure juridiche. 


In cheste maniere la nobiltát e conservave la sò preminence tal Parlament e chest al 
deventave un institüt esecutîf dal gnùf guviar: institàt pôc sigür e pòc disponùt a ubidî, 
parcè che al jere formát cun elements di gocje todescje, di tradizions imperiáls, di 
mentalitát contrarie al spirt dal gnùf guviar e simpri tacade a la idee da la indipendence 
che il Friùl al veve piardude. Vignesie no si infidave di chest so «organo» e, no olsant 
sdrumálu, e cir prin di imberdeálu intun grum di gjambadoriis burocratichis, 
complicant a pueste la procedure des inviestiduris, gjavant des sós mans lis plui 
impuartantis funzions judiziariis, lassant cjarte blancje aes prepotencis dai Luctignints, 
favorint la formazion di une atre nobiltát che e vignive für di Vignesie. E plui tart, co la 
miserie de int di campagne e fasè nassi il pinsir e la pussibilitàt di creà une atre 
instituzion che e ves intindiments e interés contraris a chei de nobiltát, il guviar di 
Vignesie no se lassà scjampà e al meté in pits ché cjosse curiose che e fo la 
«Contadinance». Cussi il Parlament nol rapresentà plui il popul furlan, ma dome une 
minorance privilegjade e cjalade di neri. Ma di cheste Contadinance o vin tal cjáf di 
fevelà une atre volte. 


Intant Vignesie, vie pe Siarade dal 1420, e proclamà discjadude la sovranitát temporál 
dal patriarcje e si risiarvà dutis lis funzions relativis. 


A rapresentà la gnove parone al fo mandát a Udin un «Luctignint Gjenerál pe Patrie dal 
Friül» cun autoritát sü par jà compagne di ché dai Proveditórs di Tiareferme, ma cence 
mai determinà publicamentri fin dulà che e podeve rivà cheste autoritàt: cussì il 
Luctignint al restave in pratiche libar di fà ce che al oleve. Ancje la aministrazion de 
justizie e vignive cjolte al Parlament e metude tes mans dal Luctignint o dai Tribunài di 
Vignesie. Al ven a jessi che il Friül, intal prin, al podè lusingási di vé dome mudát 
paron: ma cul timp a là, al si visà ancje gambiade vite e cjapade une atre strade: ché di 
cjapá botis e bussá la man di chel che lis mole. 


VIGNESIE E I PATRIARCJIS 


La ocupazion dal Friül par man di Vignesie e scugnive fà nassi fuartis reazions: il stàt 
patriarcjál al jere, almancul juridicamentri, une part dal imperi e un principàt feudál in 
man de glesie: e Vignesie, republiche indipendent, lu veve usurpàt. Ma l'imperadór 
Sigjismont al veve il so cefà par vie di berdeis ancjemó plui grues e la sò oposizion 
cuintri Vignesie no fo ni pronte ni ghiarde, e no puartà nissun risultát pusitif. La curie 
romane invezit subit dopo sistemade la cuistion de sisme di ocident, si fasè sintî: za tal 
Setembar dal 1420 il pape Martin V al mandà une imbassade a Vignesie domandant che 

il Friül al vignis tornát al patriarcje; nol rigjavà nuie. Chel an dopo al scrivè une letare 
tornant a bati chel cantin: Vignesie e rispuindé che e veve lis sôs resons par no 
contentàlu, che al plui e varès lassât al patriarcje il guviar temporàl di Sant Vit e di Sant 
Denél e i varès passáts, come indenitàt, trê mil ducáts ad an. 


Intant il patriarcje Ludui di Teck al si mostrave contrari a cualunche intese e al cirive di 
fási judà dal imperadór a tornà paron dal Friùl: si capis che intant al seguitave a governà 
ché part dal patriarcját di là des monts, fintremai su la Drau, che no jere stade cjapade. 
Dòs voltis (1422 - 1431) al compari in Friül cun cualchi miár di mercenaris ongjarés, 
cjapant Manzan, Rosacis, Scluse e rivant fin sot Udin. Ma i mercenaris di Tadiu di Este 
e dal cont di Carmagnole lu pararin indaár. A forin fatis un 


grum di crudeltàts di une bande e di ché atre; e i Furlans che a vevin judát il patriarcje e 
forin ben cjastiáts. 


Alore Ludui al presentà la cuestion al Concili di Basilee, che al mandà la scomuniche al 
guviar di Vignesie (1435). Il pape Eugjeni IV che nol vedeve di bon voli il Concili, al 
spesseà a smolá une assoluzion. Póc timp dopo al muri, a Basilee, il patriarcje Ludui, e 
il Concili al nomenà patriarcje Sandri di Marzovie, che al jere vescul di Trent. Il pape, 
par cont so, al nomenà invezit Ludui Travisan che al jere di Vignesie: e cussi si capis 
cemát che e veve di là a fini. Il Travisan al spesseà a rinunzià a ogni dirit temporàl sul 
Friùl sore une buine indenitàt in ducáts e il més di Jugn dal 1445 il marcját al jere fat. 


Ma Vignesie no jere, ancjemó no, contente: e veve tal so teritori doi patriarcjis - chel di 
Aquilee e chel di Grau - e il so vescul al jere sufragani di Grau! Cussi e navigà tant, cun 
Rome, che dal 1451 e rivà adore di puartàsi in cjase il patriarcjàt di Grau che al deventà 
patriarcját di Vignesie, lassant te basiliche di Elie un plevanut cualuncue. E cutuardis 
agn plui tart e domandà la sopression dal patriarcját di Aquilee e la istituzion di doi 
vescováts, un a Udin e un a Cividát. 


No vint podát otignî chel tant, Vignesie si contentà di fà in maniere che il patriarcje al 
fos simpri un dai siei citadins. E culì al scomence un rosari di manovris di ogni fate, par 
no lassàsi scjampà di man chel cadreghin. 


A forin un cuindis i patriarcjis vignüts dopo dal Travisan, ducj jessüts des grandis 
fameis di Vignesie, ducj devotissims de Serenissime e pronts a fà i siei interés. Nissun o 
dibot nissun al restà te sô residence, ma a lassarin il Friül tes mans dai lôr vicjaris. Si 
passavin il patriarcját di barbe in nevót, nomenant cualchi nevót coadiutór cun dirit di 
sucession, par no lassá jessi di famee la cariche, come se e fos stade in lór possediment 
privât: cussì i Grimans, i Barbars, i Gradonics, i Dolfins. Si po di che nissune des 
nominis dai patriarcjis di Aquilee, fatis dopo il Concili di Trent, no fo fate secont lis 
prescrizions dal Concili: si po sostigni, cul Dirit Canonic in man, che a forin dibot dutis 
ilegáls e invalidis, ancje se Rome e lassà cori par doi secui une cjosse cussi scandalose. 


Si capis che i imperadórs a protestarin e si sfuargarin di rompi cheste cjadene 
vergognose di usurpazions fatis tal interés de republiche e in barbe aes legs dal Concili. 
La plui part dal teritori patriarcjál e jere ancjemó sot da la Austrie, massime dopo dal 
tratàt di Noyon (1516), comprindude la sede titulàr di Aquilee; invezi la plui part dai 
vescul sogjets a la autoritát metropolitiche dal patriarcje e jere di ca des monts. I 
imperadórs a domandavin che, almancul une volte ogni tant, il patriarcje al fos un dai 

lôr país e no simpri un venezian. E viodint che midiant de diplomazie no rigjavavin mai 
nuie, a cirivin di sfuarcá la man a Rome cul impedi ai patriarcjis di visità ché part de 
diocesi che e jere di là e ancje cul improibî ai predis todescs di ricognossi i patriarcjis e 
di ubidiur. 


Nancje chest no valé nuie: e l'unic risultát al fo chel di viodi une buine part dai fedéi 
cence pastór, bandonáts al disordin morál e ancje ae propagande protestante. Rome, 
pitost di fà un displasé a Vignesie e lassà là, par secui a lunc, un grum di animis al lôr 
distin. E dopo e fini cul content tant Vignesie che Viene a spesis dal Friùl: al ven a jessi 
cul aboli il patriarcját di Aquilee, dividint il teritori in dós diocesis, metint un arcivescul 
a Udin par ché part che e jere sot di Vignesie e un a Gurize par ché che e partignive a la 
Austrie. 


Cussi, juste cumó dusinte agn, il més di Lui dal 1751, ancje chest ultin vanzum di 
grandece dal Friül, chest ricuart di timps di splendór e di indipendence al restave 
sacrificát par colpe de pulitiche e par opare di potencis forestis che a faserin i lôr interés 
su la piel dal furlan. 


NOBILTÀT E CONTADINANCE SOT DI VIGNESIE 


Ce che Vignesie no veve crodáüt di podé fà intun sól colp, al moment da la ocupazion dal 
Friùl, e rivà adore di fà daspò, a planc a planc, in doi secui di pulitiche interne avonde 
furbe. La bestie nere, pe Serenissime, e jere la nobiltàt furlane, che e rapresentave il 
principi feudál, la tradizion indipendentistiche, l'element todesc de popolazion. Cun 
cheste nobiltàt Vignesie e veve scugnát fà i siei conts, cuant che e veve pleàt il Friül; par 
vie di cheste nobiltàt e veve scugnáüt institui une forme di autonomie te Regjon; a cheste 
nobiltàt e veve scugnóüt lassà jurisdizions e prerogativis. E di cheste nobiltàt no si 
infidave fregul; e no veve tuart: i cjiscjelans a si jerin pleáts cu la intenzion di tornà a 
drecàsi subite che al fos stàt pussibil. 


Intal prin, Vignesie si contentà di scurtà la autoritàt judiziarie dai cjiscjelans e dal 
Parlament, risiarvant al Luctignint o al guviar centrál lis causis plui impuartantis e dutis 
lis apelazions; e lassà ai siei Luctignints libertàt di fà regolaments e riformis tal 
funzionament des assembleis parlamentárs; e lassà che la Cumunitàt di Udin, indulà che 
1 Savorgnans a jerin parons, e cjapàs une pusizion di contrast cuintri il Parlament de 
Patrie e i creàs berdeis di ogni fate. 


Ma la furbarie di Vignesie e fo ancjemò plui fine tal profitàsi de miserie dai contadins e 
dal lór malcontent cuintri la nobiltát, par fà nassi une instituzion, a sindacát vie, in 
difese dai interés des vilis restadis sot jurisdizion feudál. E scomengà cul scoltà lis 
protestis e 1 laments di cualchi delegàt mandàt dai contadins di un o di plui país; cul dà 
spali a chestis delegazions smolant cualchi pigule concession ogni volte che a si 
presentavin; cul mostrási pronte a considerá lis lór tristis condizions e lis propuestis che 
a fasevin. Un póc a la volte chescj ricors ocasionái a deventarin une cjosse ordenarie, e 
lis vilis a finirin cul nomenási une rapresentance stabil di «sindics» par difindi denant 
dal Luctignint e dai magjistráts di Vignesie, e cuintri il Parlament, i lór interés. Cheste 
rapresentance si clamà «Contadinance dal Friül». Nol fo un sindicát di categorie come 
chei di cumó, parcè che la sò azion no podeve mai rivolzisi cuintri dal guviar di 

Vignesie, ma dome cuintri la nobiltàt e il Parlament de Patrie che le rapresentave; si 
podarès di, pitost, che parlament e Contadinance a vignirin a costituî une 
«Corporazion», di tipo fassist, cun dós fuarcis contrariis che, se no cjatavin la fate di là 
in cunvigne tra lór, a scugnivin pleási ai ordins dal Luctignint o dal guviar. In cheste 
maniere il Parlament nol rapresentà plui il Friül, ma nome une classe, une minorance 
privilegjade e cjalade di neri dal alt e dal bas. 


La Contadinance, cui siei sindics gjenerái, cui siei cassirs e esatórs, cui siei revisórs e 
avocats e fini cul cjoli di man al Parlament la uniche vere prerogative che i restave: ché 
di comparti il pés des fazions e prestazions imponudis dal guviar e di scuedi lis tassis. 


Un pas a la volte, tra discussions, ricors e barufis, lis competencis e i dirits de 
Contadinance e dal Parlament a forin stabilîts e ancje lis causis di litigà a vignirin a 
mancjá: ma intant la nobiltàt e jere restade esautorade, il Parlament al veve piardude 
ogni ingjerence sui afárs pulitics e ministratifs e, in compagnie de Contadinance, al jere 
deventàt juste une esatorie, che e lavorave sore nuie pal guviar. Cussì, in pratiche, viars 
la mitàt dal '600 la autonomie lassade al Friùl no jere plui che un non cence significát. 


La nobiltát, scjafoiade des tassis, e scugnive dispés vendi terens e titui, che a vignivin 
compráts da marcjadants di Vignesie; e chescj a vignivin chenti a formá une gnove 
aristocrazie foreste cence tradizions, plene di palanchis e di supiarbie cuintri la nobiltàt 
locál scunide, disanimade e stremade, che e veve aromai bandonade ogni sperance e 
ogni dignitàt e si jere ridusude in chel stát che Polit Nievo al conte tes sôs 
«Confessions» coionantle cu la só stupide ironie. 


I BENEFICIS DI VIGNESIE 


Daür di ce che e dis la storie uficiál, Vignesie e puartà in Friül la pâs, l'ordin, la 
sigurece, il moviment comerciál e il progrès da la agriculture. Viodin mo ce che al è di 
vér in chest discors. 


Corante agn dopo la ocupazion dal Friùl par cont di Vignesie, si scomencà a fevelà dai 
Turcs che a si fasevin indenant des bandis de Bosgne. Vignesie no si scomponé di plui 
di cussi. Dal 1472 i Turcs a rivarin fin a Monfalcon e po fin a Cividát: lis guarnisions 
Venezianis a taiarin la cuarde, besveltis. 


Dal 1477 i bosgnacs, menáts da un Scanderbey, a rivarin ca fin sul Taiament: i 
Venezians a scjamparin, il Friül al fo roseát fin sul vues, i cjiscjei e i pais muráts si 
difinderin di bessói (no 'ndi olevin tropis a difindisi cuintri chés mandriis disordenadis). 
Dal 1478 a tornin i Turcs: i venezians si siarin tes lór fortificazions sul Lusing e a lassin 
che i Turcs si gjavin dutis lis voiis tal cjanál dal Lusing, in Val Cjanál e fintremai tal 
Incjaroi. Dal 1499 a tornarin i Turcs pe ultime volte, dopo di jessi státs més fers di là dai 
cunfins: il guviar di Vignesie nol savé fà nuie atri, dome che al ordenà ai contadins di 
scjampá tes citáts muradis, dopo di vé brusát dut ce che no podevin puartàsi daûr. 
Cheste volte, no vint cjatàt passon di ca da la aghe, i Turcs a passarin di là, si dividerin 
in pigui trops, a devastarin ducj i país, a coparin miárs miárs di furlans e a tornarin a 
cjase lôr cjamáts di robe e di presonîrs: intant che a fasevin chestis impresis, no vevin 
dibisugne nancje di meti lis vuardiis di gnot, di tant che e jere tremende la difese dai 

Venezians. 


Pócs agn dopo (1508) e capità la vuere cuintri l'imperadór Massimilian: dute ché part de 
Furlanie che e jere sot i conts di Gurize e fo devastade dai mercenaris di Vignesie. Subit 
dopo e scomengà la vuere de Leghe di Cambrai che e durà siet agn (1509-1516)). In 
chescj siet agn i país de Furlanie a vioderin a cori indenant e indaür todescs e venezians 
cui sa cetantis voltis, a passarin di un paron sot chel atri, lis cjaparin di chescj e di chei, 
a piarderin nemái, racolts, implants, cjasis. Plui che di combatiments, la vuere e jere fate 
di avanzadis e ritiradis, cun robariis e magalizis de popolazion, che no saveve a ce sant 
avodási. 


Par zonte, tal Inviar dal 1511, che al jere un moment di padin, e capità la balfuerie dai 
Strumîrs e dai Cambarlans: Strumîrs a jerin i cjiscjelans che a puartavin la part dal 
imperadór; Cambarlans a jerin i partesan di Vignesie. Joibe grasse di chel an (27 di 
Fevrâr) i Cambarlans a Udin a sbugjelarin ducj i Strumîrs che ur capitarin sot, ur 
brusarin lis cjasis, ur robarin ce che a vevin di miór. 


Tra il 1615 e il 1617 e fo la vuere di Gridiscje: vuere sconclusionade e cence risultàt, pal 
possés di ché fuartece che, comandade da Rigart di Strassolt, e resistè ai Venezians 
fintremai che il tratát di Madrid al fasé fermá lis ostilitáts e dut al tornà come prin. Ma 
intant atris pais dal Friùl a forin sdrumáts o brusáts, atre int copade, atre robe stracade o 
puartade vie. 


Cheste e sarés la pàs e la prosperitàt vignude par merit di Vignesie. Il magalizi dai 
Strumîrs al puartà daùr une lungje storie di svindics e di disordins che a durarin passe un 
secul. Lis tristis relazions di Vignesie cui imperadórs no permeterin di inviá mai un 
fregul di trafic cu la Austrie. Lis distruzions causadis des vueris a faserin cressi simpri 
plui la miserie; lis tassis cence misure che Vignesie e meteve, a rosearin fin sul vues la 
regjon. Nissun lavór di publiche utilitàt in tré secui e miec, nissun proviodiment par 
fermá lis aghis che a jessevin pes campagnis; mai une sigurece su lis stradis; mai une 
provedence pes anadis di cjarestie o pes epidemiis. Biáts furlans: e ancjemo si laudin di 
Vignesie. 


CHEL DAI SPIRONS DI AUR 


La republiche di Vignesie e tirà il sgjiret il més di Mai dal 1797. E veve comandát in 
Friül par 376 agn e cualchi més: in dut chel timp e jere rivade adore di ridusilu come un 
pecot sbrindinát. No si ere contentade di gjavài sanc di dutis lis bandis: i veve distudade 
la anime. Nissune memorie plui de antighe indipendence, nissune brame di torná a véle; 
nissun furlan che al ves podît fà alc di bon, se no sgjarfá tes cjartis dai archivis un 
fregul di storie e presentàle ben morestade a un public impegnát in petegs, in luianiis; 
nissun omp di biel inzen che al ves podût doprálu atri che a fà viarsugats di Arcadie e 
sunetessis par cualchi pridicjadór di cuaresimái; la nobiltàt scomparide o imbastardide 
midiant i matrimonis cui arlechins des fameis di buteghirs de Serenissime; la gnove 
nobiltát, rivade di là, imberdeade tai vizis e tai sporchecs dai cavalîrs siarvints; il popul 
instupidît te sò miserie e cence sperance di podé mai plui gjavàsi für; la Regjon intiere 
cence une difese, cence une fuarce, cence une dignitàt. A jerin aromai secui che la 
maraveose citàt e platave, sot la vernîs des sòs pieris e dai siei carnevài cence fin, une 

vecjaie che i roseave i vues e i faseve fraidessi la polpe; e jerin secui che e veve bielzà 
imparàt a vivi cu la industrie dal forest, al ven a jessi spelant i dordei che a capitavin di 
ogni bande a gjoldi lis sós fiestis e a cognossi lis sós pelandis inscueladis, e turclant 
cence pietàt i « fedelissimi distrittuali » de Tiareferme. 


Di là da stangje - che le contin cemót che a vuelin i turiferaris iredentiscj - il guviar da 
la Austrie al jere stàt plui svelt e plui onest. Gurize, di un cjistielat che e jere sot i siel 
conts, e jere deventade une citadine di gale, cui siei palags, cui siei zardins e une vite 
cetant plui facile e comude. 


I furlans di là, se a vevin un fregul di cjáf e di spirt, a cjatavin la strade viarte par Viene 
e no ur mancjavin ne lis pussibilitàts di butási für, ne lis sodisfazions. E no forin pócs 
chei che a si faserin onór. 


De bande di ca, invezi, al è dome Udin che al po tignisi in bon di vé vût cualchi stamp 
di grandece, in chei secui, par vie che cualchi lutignint ambiziós al bramà di scrivi il so 
non suntune piere, e cualchi siór di là, dopo comprát il titul di un nobil furlan rivuinát, 
al pensà di implantà chenti un fregul di ché borie che nol podeve mostrà a Vignesie. Ma 
al é avonde póc par un timp cussi lunc. 


Dal 1797 Vignesie e lassà che Napoleon - un gjenerál di 28 agn! - al puartàs la vuere 
cuintri da la Austrie sui cjamps de Furlanie, che i francés a fasessin man basse di ce che 
a cjatavin di miei tes glesiis o tai palags, che a mangjassin e a bevessin a spalis de puare 
int. E Napoleon, tornant indaür di Leoben, la ringracià mangjantle jê intune bocjade. Po 
dopo, pestant i pits tal palac dai Manins di Passarian e in chel dai Florios a Udin, se 
lassà gjavà di bocje e la bandonà in man da la Austrie cul pat di Cjampfuarmit. Dopo 
doi agn a rivarin i cosacs di Suvarow a disvuedá lis panariis dai Furlans, po a tornarin i 
francés a cjastiáju di vélis lassadis disvuedì. 


Dal 1805 al passà Massena e il Friùl, cu la pás di Presburg, al deventà «Dipartiment di 
Passarian» sot dal «Regno Italic» di Napoleon. Dal 1809 e tornà la Austrie cui arcabüs 
dal Arciduche Zuan; ma i tocjà di spesseà a tornà indaáür par difindi la capitàl, lassant il 
Friùl semenát di cadavars. Dal 1813 une atre sopressade e scovà vie par simpri 1 francés 
e il congrés di Viene nus lassà sot da la Austrie une atre volte. Sot di chestis montanadis 
i Furlans lis cjaparin di chescj e di chei, cjantant tedeums mo par chei mo par chescj, 
paiant contribuzions e sopuartant recuisizions, robariis, mangjariis e liberazions a 
cjadene. 


I CINCUANTE AGN DA LA AUSTRIE 


Dal Congrès di Viene (1814-1815) fintremai ae vuere dal '66 dut il Friùl al restà sot dal 
ream Lombart-Venit che al veve come re l'imperadór da la Austrie e une autonomie 
ministrative, in man des Congregazions - o assembleis - provinciáls e regjonáls, che e 
risultave in pratiche une vore balarine e plui formál che atri. 


Chest al è un slambri de nestre storie tant intrigós che mai, di contá. Il Paschin nol à 
olsát meti lis mans daprûf; chei che lu àn tratàt, si son tignàts scrupolosamentri tes sinis 
segnadis de plui conformistiche mitologjie uficiál taliane, che al ven a jessi te fumate 
nazionalistiche creade cul intindiment di impià e di nudrî, in barbe aes plui claris 

veretàts, la asse plui invelegnose cuintri di dut ce che al po savé di Austrie. 


Disinlu subit: no vin e no podin vé nancje la ombre di une nostalgjie par chei timps, se 
no atri parcé che prin dal '66 no si jere vîfs dibot nissun di tancj che o sin vîfs vuè; no 
podin nancje insumiási di tornà a viodi il Friül tes cundizions di za un secul; o savìn 
benon che la storie no torne mai indafìr par ché strade che je vignude: par fortune - e ven 
voie di di! E alore, nancje a misurá lis robis cul bragolár de oportunitát, a Machiavelli 
vie, no je plui nissune reson di là indenant cu lis sflocjis. Ma no fasin nancje stát su lis 
buinis relazions che, in chest moment, si son stabilidis cui nestris vicinants di là de 
stangje: e je simpri une stangje injenfri; e o sin sigürs che i gazetîrs nostrans, che in di di 
vué no si sparagnin di fevelà dai «fratelli carintiani» a son bogn di tornà a fevelà doman 
di buinore dal «secolare nemico» cu la plui candide disinvolture. E o savin ancjemó che 
il velen scligàt tes venis dai furlans cu la scuele, cu la stampe, cu la propagande fate in 
dutis lis manieris, al è ancjemò li dentri, e un grum de nestre int no je madure par glotisi 
ciartis veretàts. 


Il guviar da la Austrie in Friül al veve dôs pecjis tal mani: al jere, ancje chel, un guviar 
forest e al jere, massime tal imprin, un guviar reazionari. Il popul furlan al veve tra lis 
atris, une pecje: al veve piardude, in cuatri secui passát sot paron, ancje la memorie e la 
brame de só indipendence. 


E, massime dopo lis sacodadis e lis vuadulis cjapadis sot di Napoleon, al bramave nome 
di jessi lassât in pâs. Il guviar da la Austrie, cun ducj i difiets che o i vin ricognossîts al 
fo il plui sapient, il plui prevident, il plui tolerant, il plui ordenát che il Friùl al vebi mai 
vt. I storics patriotics si disperin a là a cirî il fatut che ur permeti di fevelà di crudeltáts, 
di opression, di coruzion: no rivin adore di documentà atri che cualchi incident di chei 
che a capitin sot di cualunche guviar: la storie di Crovich che al fo condanát parcé che 
nol veve olût consegná lis armis, la storie di cualchi póc di bon mandát a fà il soldát in 
Boemie daùr segnalazion dal plevan, la storie de femine di Osóf, contade de Percude 
(ma une conte no je un document, e si sa cetantis che a "ndi nassin di chés contis). 
Noatris che o vin vude e che o vin ancjemò la siorte di viodi cun ce miegs che a si son 
difindüts e che a si difindin i guviars di dopo, forescj e talians, cuintri dai lôr aversaris, 
no podin propi sgrisulàsi a lei chés robis; noatris che o vin viodùt e che o viodin cemáüt 
che e à lavorát e che e lavore la polizie taliane di dopo, no si sintin il flàt di fevelà di 
opression sul cont di ché da la Austrie. 


E no si varés mai di dismenteási che lis autoritàts comunáls e provinciáls, i tribunái, i 
uficis di reclutament, che a vegnin acusáts di coruzion, a jerin formáts di int nostrane e 
che il guviar nol mancjave di cirî e di becà chei tái che no fasevin il lór dové. 


Intant lis tassis che i Furlans a scugnevin paià, a jerin ridiculis, di no podé nancje crodi, 
in confront di chés che dopo ur forin rifiladis dal guviar talian; e no stin a fevelà di chés 
di cumo. Intant in Friùl a vignivin clamáts sot lis armis dusinte e trente fantats in dut e 
par dut, e la plui part e jerin di chés plumis che nissun vaive la lór partence. Intant la 
burocrazie e jere fate di pocjis cjartis, di disposizions claris, di personál rispietós, dret e 
svelt, ben sielzàt, ben paiát e ben cjastiát se al faseve falopis. L'ordin al jere perfet, la int 
e jere contente, e faseve i siei afárs e si dave il bon timp. 


Pieri Corut nus presente il spieli plui vér e plui just dal Friùl di ché volte: e al è miór no 

fà confronts! I malcontents si ju contave sui déts e ducj a vevin il lór parcè: uficiái che a 
vevin siarvît Napoleon, e la Austrie no veve olùt cjapàju (passant sot la Austrie a 
rineavin lis lór ideis: ce fà dai rineáts?); int scostumade o fanatiche che e veve fote 
cuintri i predis (e i predis che a vevin cercjáts i risultàts des ideis francesis, si capis che 
no clopavin di ché bande); cualchi framasson o ebreo che al si tignive in rie cui 
compagns talians o francés, sbisiant di riscós. O vin provát a passá cun calme dute la 
sfilze dai manifescj che a forin publicáts an par an, cun decrets e proviodiments dal 
guviar, e no vin podát cjatà fregul di conferme di nissune di chés mil colpis che o vin 
sintudis tantis voltis sul cont da la Austrie. 


O che al dipent dai parevoi che si dopre... 


DAL '48 AL '66 


Des tré «epopeis» talianis dal secul passát il Friül al cjapà part ative nome ae prime: a 
ché dal '48. In chés atris dôs nol podè fà atri che stà a cjalà filis di soldáts che a passavin 
ca e là. Cualchi furlan scjampát di chenti al fo a batisi a S. Martin o in Sicilie cun 
Garibaldi (19 di numar) o in cualchi atri sit: e di chescj, se si va a scrusigná tes cjartis 
des autoritáts de glesie, si cjate che a Jerin robate, cence religjon, scustumáts, fanatics; 
se si crót ae leteradure patriotiche a jerin «purissimi martiri». Ognidun che al vebi un 
freghenin di cucje al capis subit cemát che a vadin cjapadis chestis difinizions e al si fâs 
di bessól une idee di ce int che e jere. 


Sui fats dal Friül in chescj disevot agn o vin un sól libri che al merti let e pensât: i 
«Ricordi militari del Friuli» di E. D'Agostini, che lassant de bande i siei judizis e lis sós 
impinions al riferis un grum di particulárs e al met adun une biele vore di documents, di 
caratar militár e pulitic, che a permetin di formási un concet, ancje diferent di chel dal 
autór. Parcé che al va dit che il D'Agostini, talianon e militarist, se nol sparagne lis 
solitis tamburadis nazionalistichis, se al va a cirí ancje lui cul feralut chei bruts incidents 
che in nissune vuere e in nissune sdrume di soldáts no son mai mancjáts, te sostance al 
reste ancjemò onest; e tantis e tantis voltis al ricognòs la sapience, la pratiche militàr, il 
valór e la coretece dai comandants da la Austrie, la dissipline, la fedeltàt e il spirt militàr 
dai soldáts, e di ché atre bande la insipience, la imprevidence, la retoriche, la confusion, 
i sbalgjos e lis carognadis che si fasevin di ché atre bande. 


Par capî un póc la storie dal '48, si à di tignî a ments almancul chestis tré robis: la 
pulitiche sdrindulade dai prins timps di puar Piu IX, che e veve disconcertadis lis ideis 
dai predis e de plui part dai catolics ancje des nestris bandis; la rivuluzion di Viene che e 
lassave cence diretivis lis autoritàts militàrs e civils di chescj pais; e il fat che in dut il 
Friùl, sot dal gjen. Auer, si cjatavin a jessi cuatri bataions di fantarie formáts, in part, di 
Furlans, di Lombarts e di Venits e une sezion di artiliarie cun sis canons: chestis fuarcis 
a jerin dividudis tra Udin, Osóf e Palme. E nissune sperance o pussibilitàt di vé 
rinfuargs di nissune bande. 


Cussi, co lis solevazions a scomengarin, prin te basse Italie e po a Vignesie e in 
Lombardie, il gjeneràl Radetzky al spesseà a concentrà lis sôs fuarcis, tes cuatri 
fuartecis dal «Quadrilatero» e, a Udin, il gjenerál Auer, al consegnà, cence nissune 
resistence, la citàt e lis dós fuartecis furlanis al Comitàt provisori; al lassà in libertàt 

chei soldáts che no olevin restà sot la Austrie e al si tirà cun chei atris a Gurize. Chest 
risultàt cussi facil e slis al incjocà i patriots e, par un més, invezi di pensà che no podeve 
jessi finide e che il biel al veve di vigni, si bandonarin a une mate baldorie, cence armis, 
cence miegs, cence ordin, cence ombre di praparazion militàr: soldáts de vuardie 
civiche, volontaris, carognis vignudis di Vignesie, predis e feminis si scolarin di flát a 
cjantà e a cjacaronà. Ma un més al bastà al Nugent, gnùf comandant de Armade di 
Risiarve, par meti adun sul Lusing un 12 mil soldáts in gjambe: e dopo, in cuindis dis 
(dal 16 di Avril al In di Mai) al jere bielzà di là dal Taiament: culi a restavin di cjapá 
nome lis dôs fuartecis di Osóf e di Palme. Udin, dopo cergát un fregul di 
bombardament, al veve capit che la vuere no je un zughet e al veve molát, tra lis plui 
furiosis e stupidis maludizions di dute la Italie. Palme e tigni dür doi més, Osóf fin al 
més di Otubar (dibot cinc més). 


Tant il Nugent a Udin, che il van der Nüll a Osóf si compuartarin cun moderazion, a 
faserin cundizions onoradis e a lassarin che i soldáts rindùts a lassin pai lôr fats: robis 
che in di di vué a fasaressin ridi, nome a pensális. 


Vignesie, in ché ocasion e pensà ai siei fats, cence mandà nissun jutori ai furlans, e dopo 
ur strucjà daprüf un grum di insolencis. 


Ad implen la balfuerie e passà cence grandis conseguencis pal Friül, de bande dal 
guviar da la Austrie: nome che i furlans, scotáts, a tignirin a ments la lezion. E cussi, dis 
agn dopo, in ché volte de seconde vuere a sterin a cjalá sul puarton di cjase i todescs che 
a lavin viars Solferin, e dal '66 a spietarin cun pazience e cun rassegnazion che todescs e 
talians a finissin di là indaür e indenant. Une prove di organizà partesans su lis monts, 
fate dal '64-'65 par ordin di Mazzini e fini in nuie pal scjars numar di chei che a 
rispuinderin e pe mancjance di coordinazion. 


Tirant lis sumis, la int che e lassà in Friùl la plui brute memorie a forin i «crociati» di 
Vignesie riváts a Palme ai 10 di Avril dal '48, cul Grondoni (e cun dutis lis benedizions 
dal Patriarcje: «la feccia della società in fatto di scostumatezza e di prepotenza » al 
scriveve il president dal Comitát di Udin al comandant Zucchi di Palme); il maiór Josef 
Tommaselli che al comandave il bloc cuintri Osóf, cussì trist che nancje i soldáts 
todescs no volevin plui ubidi ai siei ordins; e i Triestins e Istrians vignüts a presidià 
Udin il 22 di Jugn dal '66, al puest dal reziment dal Granduche di Baden che al lave in 
linie. 

Il més di Otubar dal '66, la Austrie che e veve piardude la vuere cu la Prussie a 
Königgrätz (Sadowa) e scugni cedi il Friül a la Italie, che e jere stade in leghe cu la 
Prussie. E il 14 di Novembar al rivà a Udin il re Vitorio Emanuél II. 


Il gnûf guviar al lassà cjarte blancje a ducj i elements de massonarie nazionaliste che e 
trionfave a Florence e, dopo, a Rome; al spesseà a meti in vigór dutis lis legs, massime 
chés cuintri predis e glesiis, e dutis lis tassis che a pesavin su chés atris regjons; a 
implantà l'ordenament burocratic acentrát e confusionari che al veve reditàt di 
Napoleon; al mandà dentri par amalgama i Furlans, une sdrume di funzionaris, 
impiegáts, cuesturins e carbinîrs de Basse Italie; al scjadenà tes scuelis e tes placis la 
plui disperade propagande cuintri da la Austrie, che e comandave ancjemó di là dal 
Judri. E i Furlans, scjafoiáts di retoriche e di miserie, a scomengarin, a miárs e miárs, a 

fà il baiül e lâ pal mont. 


Il rest al parten ae memorie dai viei che a son ancjimò in chest mont e che a puedin 
contàlu di bessói. 

1) SOT DALA ITALIE 


Si che duncje dal 1866 a rivarin i talians, cence che nissun ju spetàs, par vie che si 
saveve che lis stavin cjapant par tiere e par mâr. 


La Prussie e veve metude in zenoglon la Austrie e cussi i talians a cjaparin la corse, par 
rivà cuissà dulà. A scugnirin fermási su la Tor a Vierse, dulà che a cjaparin une frugade 
che ur cjolé il flát. 


Ma la Austrie, pür di cumbinále cu la Prussie, a molà il Venit e dós parts dal Friül a la 
Italie, tirantsi di là di Pontebe, dal Judri e dal riul Tai juste ad ór di Cervignan. 


I furlans a restarin incocalits, parcé che no se spetavin: juste cualchi predi al tentà di 
alcá la creste, cjantant il «Miserere» impen dal «Tedeum». 


La siorie di gocje massoniche a cjantà vitorie e a plantà un batibui cuintri dal arcivescul 
di Udin, bonsignór Dree Cjasesole, che al clopave di ca e di là par vie che nol ere 
persuadót che e fos stade propit finide cussì. 


Ma i talians a jerin riváts par stà e par implantàsi. 
A gambiarin lis legs e lis usancis di prin cu lis lór e ai furlans ur tocjà: 
— di paiá tassis mai paiadis prin, parfin su la farine di fà la polente; 


— di parti par fà il soldát, che prin i tocjave dome a cualchidun - par solit malviodàt 
dal plevan; 


— di sintisi tes mans dai parons plui di prime, cence la buse di vé un jutori dal 
imperadór, par solit plui dolç di cár dal paron; 


— di scugnî tratà cuntune raze di impiegáts gnove cree e cun tante di creste, ma 
mancul pratiche e oneste di ché di prime. 


E i furlans si son adatàts ancje a cheste nuvitàt, sperant salacor che no duràs, come che 
al tocje di lei in plui di un catapan parochiál. 


A sintîju, i talians al sameave che a vessin di puartà cuissà ce, massime par vie di 
civiltàt e di progrès. 


Intant lór a volevin jessi 1 liberadórs, cirint di metiure te coce ai contadins furlans, che 
continuavin a fevelà dal '66 come dal an de invasion. 


Po a gambiarin, voltantju par talian, i nons dai pais masse furlans (e di Sampalai al vigni 
für San Pelagio e di Talmassons al veve di vignî für Talmassonso) e, ta lis scuelis, 1 fruts 
a vevin di impará che a jerin simpri státs talians, ancje se Dante al jere stát di paré 
difarent. 


AI è just, e par chel al va dit, che i talians, sul imprin, e àn cirût di fà alc in Friùl, che al 
coventave: e je di nomená la ferade par Pontebe e, cu la pazience, ancje ché par Triest; 
ma no àn olût savé dal progjet da la Austrie di canalá il Taiament dulinfür, par vie che la 
Austrie a pretindeve di profità par 99 agn dai terens cuistáts da la aghe. 


La riode de storie a scomengave a cori di une bande che il popul nol cognosseve, fasint 
contents chei cuatri, par solit siórs e parons, ingrispant il cerneli ai plevans, par vie che i 

talians a jerin mancul catolics dai mucs e a businavin cuintri il pape, lassant la int in 
spiete cence savé ce fà. 


Cussì si po capî ancje il «plebiscito» pa la Italie. Si tratave di votà par la Italie e par 
Vitorio Manuél, si o no, ma no di sielzi alc atri. 


A saltarin für cuasi ducj si, par fuarce. Dome di cualchi bande, come a Cosean, a olsarin 
dî di no, lassantsi remenà de massonarie, che e veve la cove a Sant Denél; o come a 
Montenárs, dulà che al nassè un barufon par vie che a olevin votà dome par Vitorio, ma 
no pa la Italie, restant il Friùl indipendent ancje se cul stes re da la Italie, come che al 
ere il ream de Lombardie e dal Venit cul imperadòr da la Austrie. 


Ma dut al restà scjafoiát sot dal pés di chei che no capivin, di chei che no olsavin o di 
chei che a olevin sperà. 


2) LA VITE DAI NONOS 


Nancje riváts, i talians a faserin savé ai nestris nonos ce che a pensavin di fà dai furlans: 
lenziju de bande juste par dopráju sicu vuardians dai cunfins a soreli jevát. Il prin 
caporion talian in Friùl, Quintin Sella, nol à vàt péi su la lenghe. 


I mucs a fasevin ancjemó ombre ai talians, par chel bisugnave cirî di «talianizá» fint sul 
vues i furlans. 


Buine part de siorie, massime ché dai bécs e dai afàrs, no spietà agns par butàsi de lór 
bande, cjapant sù ideis e mfts di fà dai gnüfs parons. Par jessi ancjemò plui ben viodáts, 
si meterin a fevelà talian, lassant il furlan ae puare int, che e varès vût di tirási sù cetant, 
par rivà sul lór nivel di «int» che e fevelave par talian. 


Tal fà cheste vore, la sitàt di Udin e je stade la prime: po stài par vie che al somee che 
storichementri si è sintude plui la sitát dal «luctignint» venit che no la capitàl di un 
popul come il furlan. 


Nuie ce di: Udin e jere une sitát di impiegáts e di marcjadants e i furlans cuasi ducj 
contadins. 


Ancje buine part dai studiáts si «talianizarin» par deventà cualchidun, cence nancje 
tentà di doprà, difindi e dài savór ae culture dal popul. 


Dome cualchidun al tegni dùr cun rabie pe culture furlane; al vàl la pene di innomená un 
par ducj: l'abát Jacum Pirone di Dignan. 


Cussi il teren al jere libar par che la scuele taliane a tacàs la sò vore, ché di fà deventà 
talians ancje i furlans. 


A] è stát un miracul se in cent agn no je rivade adore di svinidrî culture e lenghe furlane: 
salacor parcè che la nestre int si difindé sierantsi tal so jessi, malfident dai caporions e 
dai studiáts. 


Ma intant la int e cresseve di numar e i parons de campagne, massime te basse, e àn 
scugnáüt cirî di fà rindi di plui la tiere, doprant mancul int tai lavórs, par cjapà il pas de 
gnove situazion de culumie e dai presits. Il gnùf stàt ur darà une man, plantant doganis 

sui confins, ma la biade int ce vevie di fà? Chei che a vevin cuatri cjamputs a vevin cefà 
a lavorà par vivi, ma chei atris? 


Cul 1878 si vierzè la ete de grande migrazion pal mont, di ca e di là da la aghe. Propit 
dal 1878 e partì la prime schirie di glemonats pa la Argjentine: a son chei che a fondarin 
- dutune cu la grande schirie dal '82 - Reconquista, Colonie Caroya, Resistencia tal Nort 
di Santa Fé, di Córdoba e in plen Chaco. Là jù i nevòts a fevelin ancjemò furlan, vadì 
plui di chenti. 


E scomengave la «grande ete» dal là pal mont a cirî furtune. 


Di là da la aghe: in Argjentine e in Brasil; in Europe: in Austrie, sü pes Gjarmaniis, in 
Romanie, e par dut là che a erin grancj lavórs di fà: baste innomenà la Transsiberiane. 


No si po messedá cheste migrazion a pleton cun ché sot da la Austrie o di Vignesie. 


Massime pai Cjargnei, si tratà, sot di Vignesie, di une migrazion di pigui marcjadants (i 
cramarins), che a fasevin, plui di une volte e di dós, furtune. Sot da la Italie, invezit, i 
furlans a partirin pal mont dome par cirí di vivi cui lór brags. 


Di là da la aghe, par solit, e finive dute la famee. In Europe, l'omp al tornave a cjase pal 
Unviar, cu la «stagjon» sudade e ingrumade sentesim su sentesim par mantignî la famee. 


Cualchidun nol tornave, parcè che nol veve ce puartà a cjase: a jerin i bintars (dal todesc 
Winter, Unviar). Cualchidun, a sun di mistîr, al fasé fortune: baste innomená il cont (da 
la Austrie) Cecon di Pielunc, e chei che a deventarin palîrs o capugats tai privilegjos e 
tai cantîrs di ogni fate. 


La gjarnazie dai pichepieris e dai muredórs furlans, tant innomenáts pal mont, a ven für 
in cheste ete. 


Ma la migrazion no puarte mai a cjase dut ce che a bute: cussi il Friül de ete da 
migrazion al è un Friül di miserie. Si podeve, fin ché atre di, viodi cuái pais che a erin 
país di migrants. 


Come par atri, jü pe basse, bastave vé voi par nacuarzisi des cjasis dai sotans e dai 
colonos. 


Alc di speciál mo i nonos furlans a vevin: la galete! Plui tal Friül imperiál, ma ancje ta 
chel sot da la Italie. 


Cualchi vieli si vise ancjemò des vitis cu la fuee di morár, par mantignî i cavalîrs! Ma 
vuadagnavial plui il paron dai morárs o chel dai cavalîrs? 


La sede e fasé nassi filandis in cetancj pais dal Friül: lavór, par cualchi més ad an, pes 
feminis. E ancje chi si scuen domandási a di cui che al zovave di plui. 


Lis feminis di cjase, e la zoventát che no lavorave in filande, a scomengavin a parti par 
fà lis massariis. Une atre brute strade! 


Il popul furlan si è salvát, dopo dal 1420, par vie che nol à crodît e no si è fidát dai 
sorestants, par solit int che e saveve ubidî ai parons ancje a cost di fále paià ae int. 


Sot da la Italie lis robis a son ladis táls e cuáls. 


I furlans no si son interessáts di pulitiche, e, se par une bande ur à zovát, si scuen mo 

ancje dî che a son stàts dopráts tant che manis di pale de pulitiche. 


Ju àn dopráts imbussulantju di talianetát e scuadrantju tant che i miòrs soldáts di Italie. 
Mancul mál che la Italie, dal 1872, si meté dutune cu la Austrie e cu la Gjermanie, che 
se no o varessin vudis lis sclavitàts militàrs ancjemó prin de vuere dal cuindis. 


Il patriotisim talian al cjatà la fate di baliná pal «iredentisim»: par Triest, la Istrie e la 
Dalmazie talianis. La scuele, biel planchin, si inturgulà di chestis ideis, ma in gjenerál il 
popul nol fo travanát di nazionalisim prin de vuere dal cuindis, ne cu la imprese de 
Abissinie e nancje cu la sflocje de vuere de Libie, e mancul cul balin dal stát maiór 
talian di fà di santul ai státs balcans. 


3) LA GLESIE FURLANE SOT DA LA ITALIE 


Il popul furlan al è tal so fonts religjós e ancje catolic, ma no si po dî che al vebi une 
religjon o un catolicisim compagn, par esempli, dai venits o in gjeneràl dai talians. 


A] è un fat che l'anticlericalisim nol è nassát chenti, ma che al è stàt puartát di pés dai 
talians. 


La storie a po sclarî il parcè: il patriarcje al ere ancje duche dal Friül; ma il fat che i 
predis a sein a pleton int che a ven dal popul, al à zovát a capîsi e a no fási rabie par gust 
un cul atri. 


I talians invezit, nancje riváts, a tacarin une tichigne daür ché atre: pe cuistion dal 
Tedeum dal arcivescul di Udin Cjasesole, pe cuistion dal stát dal pape dopo. 


I predis cui lór fedéi di une bande; il stát talian cu la só clape di ché atre. 


Cussi in Friül la cuistion dal «non expedit», al ven a stái di no là a votá par vie che il 
pape lu veve improibît, al è stàt cjapàt cetant sul serio, ancje se fin tor dal '900 a vevin 
dirit di votà dome cuatri siórs. 


Si po dî che dal stát talian la glesie furlane si è simpri vuardade, ma che no je mai rivade 
adore di plantà une barufe di fonde. 


Pe part imperiáàl dal Friül, al ven a stài pe arcidiocesi di Gurize, al è di di dut 
l'incontrari: la glesie furlane si è cjatade in armonie - cualchi viag ancje masse - cul stàt 
imperiál, tant che predis catolics come bons. Faidut e Zanet - caporions de dutrine sociàl 
catoliche - a rivarin a organizá i contadins e Faidut adiriture al deventà cjapitani 
imperiál di Gurize e Gradiscje. 


Ma l'afár al è plui intrigát de bande dal Vatican. 


Prin di dut, pe diocesi di Udin, fint al di di vué, nol è mai stàt fat un arcivescul di cocje 
furlane: bons. Cjasesole di Buie lu veve fat l'imperadór Franz Josef dal 1854. 


Il prin vescul fat da la Italie al è stàt bons. Zuan Marie Berengo, un venezian, che al à 
finit cul là vie di cjáf e lassà sdrupiàsi i catolics di Udin. 


Un atri venit, bons. Pieri Zamburlini, padoan, al à vát il cjáf di doprà i miòrs furlans par 
rezi la glesie, ancje se, par amicizie masse grande cul pape Pio X, al lassà cjapá par 
moderniscj i predis plui serios e preparáts e ju tibià; par esempli, bons. Elar e Gori. 

Dal '13 al rivà de Lombardie bons. Anastasi Rossi, tant talianon di sameà fassist prin da 
la ore. Nancje a fálu a pueste, i tocjà di fà il vescul a Udin in timp di vuere, dal '15 al 
'18, e no si tigni par nuie indaár tal fà il patreot. 


Nancje Cadorna nol rivà adore di fà discors plui talians dai siei. 


In seminari al improibì ai clerics di fevelà par furlan, e ai predis di predicjà par furlan, 
par vie - al cuntindeve - che a vevin di capi ancje i soldáts talians. Po - Diu al è grant - 
al finì cul scjampá in Italie su la disfate di Cjaurét. 


Il vescul furlan di Concuardie, bons. Checo Isule di Montenárs, al ciri di stropà la buse e 
di rimedià cui mucs. No lu vessial mai fat! Dal '18 1 talians a lu pestarin e lu avilirin a 
cjase sò: sperin che no ju vebi sofláts il vescul Rossi. 


Cun Mussulin, dopo dal '22, il vescul Anastasi si metè a fà il fassist e a butà in muse ai 
predis furlans di jessi «austriacants e tabacons di clericái». No je perdonarin e, cul jutori 
dal patriarcje di Vignesie, cuasi dut il clero al domandà al pape di jessi diliberàt di lui. 
Nancje Mussulin lu salvà. Si jere tal '27. 


Ancje a Gurize al capità un arcivescul talian, ma nancje meti cun Rossi. 


A Concuardie a mandarin un cjargnel, bons. Paulin di Formeás. Ma i vescui furlans 
parcé mo ju mandino a Concuardie o a Gurize e mai a Udin? La stesse mignestre ancje 
in di di vué. Nuie ce dî che al po fà di furlan salacor plui un di jü par la Italie che no un 
nassît chenti: in chest mont dut al po sucedi. 


La ete dal fassisim e je par Udin la ete di bons. Nuiár, di bons. Paulin par Concuardie, di 
Margot par Gurize, in buine part. Une ete di ubidience e di patriotisim talian, massime 
dopo dal concordát dal '29, fale cualchi moment, dal '32. E je ancje la ete de Azion 
Catoliche che, a sun di preiere, azion e sacrifici, e insegnà un pêl di coragjo ae zoventát. 


Ma la ubidience e jere la virtàt de ete, e massime bons. Josef Nuiár, a Udin, si sintì in 
dové di ubidî al guviar cuant che 1 domandà di improibi di preà e di fà dutrine par 
sloven e, par fuarce, par furlan. Nissune maravee, alore, che al vebi cirùt di fà deventà 
une mieze crosade la vuere de Etiopie dal '35! 


Nol à mai vót coragjo e nancje spirt di là indenant, prin dal 8 di Setembar dal 43. Dopo, 
no savin ben cemát, a 'nd à vût plui di vonde: gracie di Diu, par la cuál o i perdonin 
cetant! 


Om di moviment e di tant cefà al è stát bons. Josef Zafonát! Al pretindeve di vé il don di 
Diu di dismovinus. Nus à sticàts, par vie che, cul fin di fà, al taponave e al indurmidive 
predessam e popul. 


L'afàr de Mozion dal clero pal ben dal Friùl, dal 1967, che prin le aprovà e po le dineà 
par restà de bande dai pulitics, e je une magle une vore brute par un vescul e une 
ocasion masse grande che la glesie furlane e à piardàt par vie che no ere libare tal 
tamon. 


Ancje lui, sicu Nuiár, nol faseve in pratiche nissune difarence jenfri il partit de 
democrazie cristiane e la religjon cristiane. Po si lassà cjapà sot dai debits che nissun no 
i veve domandát di fà e il pape al vignì a cjolinusal parie cul congrès eucaristic dal "72. 

Propit sul fini de ete di Zafonát (1970) e nassè la cuistion de Messe par furlan. I predis 
furlans a batin che nol covente nissun permès, par vie che lu à dat il Spiritussant il di 
des Pentecostis: i vescui, plens di rispiet, o miór, di póre, a spietin che al sei adacordo 
ancje il pape! 


In conclusion nus somee di podé dî che la glesie furlane e cîr di sveási e di butàsi cul 
popul furlan, ancje se al tocjarà là in rotis cul stát talian, che al cjatarà simpri cualchidun 
che al varà tornecont a stà de sò bande. 


4) LA VUERE DAL '15-'18 


Si jere dacordo cui mucs e cui todescs e nol ere di spietà che la Italie a gambiàs sunade; 
ma la storie - a cognossile ben - a dis che al ere di spietáse. 


Ancje il sorestant talian Zuan Giolitti al cirive di salvà la Italie de vuere, ma i patreots 
che a balinavin par Trent e par Triest a finirin cun sburtánus tal füc de vuere, cul cjàf 
sglonfát di bufulis, ma cence ideis claris e conts sigàrs. 


I furlans a forin ad ôr dal füc e si lassarin cunvinci che ur tocjave muri par salvà lis lôr 
cjasis. E pensá che subit di là dal Judri chei atris furlans a restavin di paré indifarent e a 
murivin par tegni sü la Austrie. Epür vonde pócs di lór si nacuarzerin che no si tratave 
dai nestris interés, ma di chei di atris. 


Di insomp la Cjargne fint ad ór di Monfalcon al fo dut un magalizi: undis bataiis dome 
sul Lusinc, centenárs di miárs di muarts par là indenant di cualchi metro. 


I mucs a jerin in pócs, parecjáts dome par difindisi. A tentarin une «strafexpedition» dal 
1916 che no rivarin a fà madressi, e une dal '17 a Cjaurét, che spacà la front, ancje par 
vie che soldáts e uficiái talians a erin neris di muri dibant e di viodisi tratàts di cjans di 
Cadorna. 


AI è un fat che la front taliane e à doprade la decimazion ancjemò plui che no i francés. 


Il piés al è stát che al fo dat ordin di scjampà ancje dal Friül ae puare int: ma parce? A 
sun di dî che i mucs a jerin il boboròs, i sorestants a pierderin la lum. 


Trope int ise lade jù par la Italie di là de Plâf? A prin colp a diserin un tresinte mil, po a 
calcolarin sui 120.000, e il vescul Rossi al scjampà cun lór, bandonant la sò diocesi. 
Sigür che nol veve il coragjo dal sfuei catolic, il «Corriere del Friuli», cuant che al 
publicà l'articul di coment a lis peraulis dal pape Benedet che al invidave a finile e a 
tratà di pàs cence frugási un cul atri: «inutile strage». L'articul al veve par titul: «La 
risposta alle trincee!» E al rivà Cjaurét. Dut al finì cul justàsi par vie che il pape al 
improibi il gjornál e i talians a assolverin i autórs dal articul. Al è di imparà che no si à 
di ubidî simpri, nancje al pape. 


I mucs a jerin soldáts di bonfà, plens di fam tant che scus: a robarin par mangjà e a 
bevevin par dismenteà. Lòr, catolics, a dispicjarin lis cjampanis par fà canons: la nestre 
int no podeve capîju e no le dismenteà. 


Cul cuatri di Novembar dal '18, ancje la vuere e finì. La gjonde a fo grandone, ma i 
conts a jerin plui grancj: 

— amancjavin 25.000 furlans che a vevin lassade la scusse; 
— 1190% des fabrichis a erin frugadis; 
— miserie nere e disastros dapardut. 


I monuments cu lis listonis di nons no paiavin i muarts, e nancje Trent e Triest no 
zovarin a tornà a meti in pîts la culumie frugade. 


Ai furlans ur tocjave di tornà a scomencà e - viodeit ce destin - tornà a cirî lavór plui di 
une volte là di chei che ur vevin tirát in vuere. 


5) LA ETE DAL FASSISIM 


In Friùl il fassisim al rivà, come pardut in Italie, cu la prepotence, cul manganel, cul 
vueli di ric e la fonde des sociis dai combatents. 


Un lavór e un pagnut par mantegnî la famee al ere rár cjatálu e ai puars omps, tornáts 
dal front, ur tocjave cjapà sù il sac e là pal mont, massime in France o in Argjentine. 


Culi chei de patrie a vevin ché dai monuments pai «caduti». Nol è país in Friùl che no lu 
vebi, cun listis di muarts di fà vignî i sgrisui. 


In Aquilee a faserin ancje la liturgjie dal «milite ignoto», par tegni sü la int che e veve 
vt muarts in cjase par vie de vuere. 


I siórs, in Friùl, parons de campagne plui buine, a capirin che l'afár al deventave serio e 
a si meterin cun Mussulin e dutune a tirarin für la patrie par sglonfà la int cu lis buzaris 
e tignîle sot cul manganel. 


Par lôr la Italie le vevin tradide a Versailles, e al coventave sacrificási par jê par fále 
deventà ché di une volte, come te ete dai romans, rispietade e cul pit sul cuel di chei 
atris. 


Ancje il pape si adatà, par vie che i someave che al coventàs bati cuintri il comunisim, 
che al jere il gnûf «pericolo» pa la religjon. 


A] bandonà il partit popolàr dai catolics, che i tocjà in siorte vueli e manganel, e 
planchin planchin al cumbinà cun Mussulin i «Patti Lateranensi» che al firmà l'undis di 
Fevrár dal 1929. 


Miór di cussì!? Mussulin al veve risolte la cuestion romane e «dato Dio all'Italia e 
l'Italia a Dio». 


I predis furlans cui lór catolics a ubidirin. La vecje teolighe a restà un póc vive te Azion 
Catoliche, che cul so «preghiera-azione-sacrificio» e cirive di no lassà espotic il 
«credere-obbedire-combattere» dal fassisim. 


Cualchi dispietut sal son fats, ma dopo dal 1932 si cjatarin dacordo. 


Ducj talians e catolics: il vescul di Udin Nuiár al fo dacordo e al improibi di doprà il 
sloven ai predis de Sclavanie, e da part sò la Filologjiche e cirî di restà in vite cul fin di 
judâ la Italie a fà deventà talians ancje i furlans. 

La crise mondial dopo dal 1929 e sierà la migrazion, e la miserie obleà i furlans a restà a 
cjase e a contentàsi dal cjamput e de vacjute, saceantsi cul patriotisim. 


I país a someavin plui ruspis e vecjos di simpri: si lavorave dome in cualchi strade, 
cualchi puint o cualchi brilie o bonifiche, al ven a stái tai lavórs dal guviar: par jentrà 
tocjave intindisi cul federàl fassist. 


Cussì a rivà par fuarce la vuere di Abissinie, par fà sperà e tegnî sù la int. 


Nancje lis «sanzioni» cuintri la Italie a fasevin ingopedà il Duce, che al cjapà la Etiopie 
e al plantà l'Impero: robis che a finirin di sglonfà il cjáf di ducj cul patriotisim. 


Ma di ché strade e nasseve une amicizie gnove cun Hitler e la Gjarmanie, che si ere 
ancje jé metude a so mát su la strade di rifási. 


Dutune si justà la cuestion molant la Austrie ae Gjarmanie e pal Süd-Tirol e pe nestre 
Kanaltal si obleà la int a sielzi di là in Gjarmanie o restà chenti par deventà dome 
talians: dutune a baterin in Spagne, preparantsi a frugá France e Inghiltere par dividisi il 
mont. 


I furlans a restarin incocalits come i talians: a baterin ancje lór in Abissinie, e in Spagne, 
e come chei atris ogni sabide la zoventüt e lave a preparási a fà la vuere tai «cors 
premilitàrs». 


I fruts a deventarin «Balilas» cul «libro e moschetto», e a scuele i mestris ur jemplarin il 
cjáf di buzaris patriotichis, stigantju a crodisi 1 miórs e i plui bulos dal mont. 


I contraris, se a jerin, no olsavin vierzi il bec in Friùl, almancul in public. 


Une dose di «oposizion» ancje al fassisim si po cjatále te barufe dai predis di Udin 
cuintri il vescul Anastasi Rossi, che, scjampát tal an da la invasion, al ere tornát fasint il 
talianon; al veve mandàt «al confino» un pâr di predis dai mancul talians e fassiscj, al 
bateve il claut de ubidience fasint dut un tocjo di patrie e di religjon. 


Cuasi ducj i predis a domandarin al pape di jessi diliberáts di Rossi e il pape ju contentà. 


Un segnál che propit dut nol ere ancjemó muart. 


6) LA SECONDE VUERE MONDIAL 


x 


Ce che al ere stát semenát si è madressüt e, dopo un tire e mole che al costà la 
ocupazion de Boemie e de Moravie, sul afár dal curidór di Danziche e sclopà la vuere. 


La Italie - une vore par vie che e jere plui indaûr di ce che al diseve il duce - si tigni für 
sul imprin. 

Si jere te Sierade dal 1939 e si tirà indenant fin te Vierte dal '40, cuant che la Gjarmanie 
a scomencà a fà la vuere pardabon. 


Danimarche e Norvegje a son stadis lis primis a paià e subite dopo la Olande, il Belgjo e 
la France. 


I todescs si jerin parecjáts come cu va: a vevin imparát a no fà i sbalios de vuere dal '14, 
e a frugarin in pocjis setemanis francés e inglés che e àn scuegnóüt mol. A si cjaparin la 

France che e riduserin a sbrendui, e la Italie, par no cjatàsi di bande, il 10 di Jugn dal '40 
e tacà ancje jê, fasint la figure di chel che al cope un muart. 


L'afár al deventà seri cu la Inghiltere, che Hitler nol rivà adore di cjapále. 
Cussi e nassè la front de Libie par la Italie e la vuere sul már. 


Tocjà fà la vuere pardabon ancje a la Italie, e riclamá int a bati. Ma cheste volte no si 
mobilitarin ducj, dome ce ca ce là: cussì tal desert de Libie no mandarin cetancj furlans. 
Ma cuant che Mussulin al tentà di tacà in Albanie cuintri la Grecie, i furlans cu la 
division Julie a son stàts sielzàts i prins. 


Si po dî che ju mandarin dome cui scarpets, mâl comandàts e mâl metáts. 


I grécs a tignivin masse dûr tant che i todescs a scugnirin dà une man par gjavá i talians 
dal imbroi. 


I furlans de Julie a àn tignüt dûr a sun di pati e muri: ordin di murî sul puest cence molà 
e cence vé cun ce e parcè bati. 


Si tratà di 24.000 muarts in buine part furlans: par prionte e la sot ancje la nàf «Galilea» 
plene di furlans che tornavin in Italie a polsà. 


A la Italie no lave trop ben, ma la Gjarmanie a jere impiade, e tal més di Jugn dal '41 a 
tacà la Russie. Une robone! Al someave che nissun rivàs a fermá i todescs. 


Ce si vevial di fà? In Libie si davin botis, ma si 'nt cjapave di plui, sul már si pigavin i 
Inglés, ma no si ju fermave; cussì Mussulin al mandà i talians in Russie par tegnîsi sù. 


Ancje in Russie une buine part a forin furlans, tant tal C.S.LR. Dal '41 che tal 
A.R.M.LR. dal '42. 


Ma vevino sanc dome i furlans di spandi par la Italie? Nancje che si fos pensát che o 
jerin la miór cjar di canon! 


I todescs a cjaparin in man il comant ancje in Libie, ma nancje a lór ur le drete: in 
Russie tal Unviar dal '42 a le mál ancje a lór a Stalingrát e la vuere a de di volte. 


La zirucade de Russie ai furlans e costà lagrimis e sanc: a son vifs ancjemó cualchidun 
di chei riváts adore di tornà, ma la grant part e je restade là sù, muarte glacade. 


Intant, par vie dal Gjapon, la vuere a veve strissináts dentri ancje 1 Mericans: chei nus 
netarin da la Afriche e nus jemplarin di bombis cence là masse pal fin. 


Cul jutori di chel flagjel sicilian che e je la mafie, a rivarin a meti pit in Sicilie e cussi a 
madressè la fin di Mussulin. 


Nol à rivát adore di tignî adun nancje 1 siei, che cul jutori dal re Vitorio - chel che lu 
veve metût sù dal '22 - Iu àn parât vie e metût in pereson. 


Pai todescs dut l'afár al someà un tradiment ae taliane vie, e cussi a deciderin di cjapà in 
man la Italie. 


I soldáts talians, no savint cefá e a cui ubidi, il 8 di Setembar dal '43, e jerin tornáts a 
cjase, in buine part a pit. Il guviar dal re Vitorio al veve molàt cui mericans e cui inglés; 
si vevial tun colp di metisi cuintri i todescs? 

I furlans, che a jerin in Jugoslavie o li ator a cjaparin la strade di cjase: la idee e jere ché 
di finile cuntune vuere deventade cence mani. 


Malapaiáts, ma no tant stupits di bati cence parcè! 


Cussì i todescs a cjaparin dut in man cun cualchi colp tirât ca e là e a plantarin la front 
cuintri dai americans e di chei atris te basse Italie tor di Cassino ad ór di Napoli. 


E la vuere no fini. 


In cuasi ducj i pais si veve sunadis lis cjampanis, crodint che la vuere a fos finide, 
impen il piés - disin cussi - al veve ancjemó di vignî. 


7) LA ETE DAI PARTIGJANS O DE RESISTENCE 


A] ere sucedût un ribalton che al veve butàt par aiar dut ce che al ere stàt insegnát e fat 
sperà par vincj agn di fassisim. 


Ce si vevial di fà tun moment di ché fate? 


Mussulin diliberàt, al veve metude in pîts une republiche cui siei fassiscj plui ferbints, 
ma i todescs a restavin in Italie ad implen, anzit il Süd-Tirol cul Trentin e il Friül cun 
Lubiane e la Istrie ju vevin cjapàts dentri te grande Gjarmanie: nó o jerin deventáts la 
adriatisches Küstenland sot un sorestant (Gauleiter) todesc. 


Ca e là par la Europe, massime in Jugoslavie, al stave sbuliant un afár che nol ere la 
vuere solite, ma un cjapási a sclopetadis dapardut, muse a muse, rompint stradis e 
feradis, frugant dipuesits e industriis, che e cjapà il non di «Resistence» e chei che le 
fasevin di «Partigjans». 


No je nassude di bessole ancje se la clime le à judade a nassi, ma e fo metude tal cjáf de 
pulitiche di chei di ché atre bande, massime de Russie. 


A] é un fat che ancje in Friül i partigjans si son dáts dongje seont il colór pulitic, e che 
ducj i grops a vevin un che al faseve la vore di cumissari politic. 


Dute ché zoventót tornade a cjase il 8 di Setembar dal '43 no saveve cefà: al ere masse 
spetà che il mont al las cemót che a olevin chei atris. Al è simpri stát dificil spietà cence 
podé sburtà. 


Cussì la idee pulitiche che o vin dite a cjapà pît e, tai puescj plui salvadis, si scomengà a 
cjatà int cu la sclope su la spale. De bande de Sclavanie i prins, po di là da la aghe e in 
Cjargne chei atris. 


I nons tal imprin no àn tignût dûr, ma po si son sclarîts: cun fagolet e stele rosse su la 
barete chei di soreli jevát, cul fagolet e stele verde chei che a vignivin für par dret o par 
stuart des parochiis, e atris di atris colór e savór. A jerin nassüts i «partigjans», non 
vignáüt di soreli jevát. 


A vevin ché di no lassá in pás i todescs, che a vevin metudis lis grifis su la Italie, e i 
fassiscj republichins di Mussolin, che al veve metude sù la republiche di Salò, par tornà 
a tirà dongje 1 siei. 

Vuere e je vuere! 
Un colp di une bande, une bombe di ché atre, dams di ca muarts di là. 


I todescs no si son fats preà tal tentà di frucà 1 partigjans: se al ere copàt un todesc un 
pais brusát nol ere masse par paiálu, e la corone dai flagjei e dai dispiets e scomencà. 


Par cjoli la aghe al pes ducj chei in etát a vevin di lavorá inte Todt, la imprese dai 
todescs par fà cjamps di aviazion tal Friül e dut ce che ur coventave. O cussi o soldáts 
cun Mussulin o a vore in Gjarmanie. 


Ma nancje cussi nol è stát vonde! 


Alore te Siarade dal '44 a rivarin i cosacs, che si jerin butàts cui todescs, cun feminis e 
fruts: il Friül, di Udin insù, ur al prometerin se e scombatevin cuintri i partigjans a pro 
dai todescs. 


A vegnivin dal Don, dal Cuban e ancje de Siberie, cuntune fulugne di cjavái e cualchi 
dromedari; si plantarin, tant che a cjase lòr, e e scomencà une atre pagjine de vuere in 
Friùl. 

I partigjans, cu la stele rosse, intant si jerin ben plantàts; in Cjargne a jerin riváts adore 
di meti sù une republiche Cjargnele, che e veve tacát a funzioná. Des bandis di Nimis, 
di là de Tor, a jerin riváts adore di tentà un afár dal gjenar, partigjans cu la stele rosse e 
cun ché verde. 


Plui inlà al ere sucedót alc atri, par vie che chei cu la stele rosse a vevin fate socie cui 
partigjans slovens. 


Fat al é che i partigjans a no jerin plui dacordo fra di lór: la pulitiche di partit e ché dai 
cunfins da la Italie dopo de vuere e fini cul metiju un cuintri chel atri. Tant che a Porcüs 
1 sorestants di chei cu la stele verde a forin copáts di chei cu la stele rosse. 


Cosacs e todescs a tornarin a passá la Tor e a brusarin Nimis e Faedis e compagn a 
faserin sü pe Cjargne, obleant i partigjans a parási tai boscs. 


Alc dal gjenar al tocjà sù pal Cjanál di Sant Francesc e sù par Tramong. 
Ancje chei de stele rosse a scugnivin parási di là dal Lusing. 


Tal mieg di chest davoi la int e lave simpri di miec, spelade di une bande e di ché atre, 
par resons diferentis. 


AI è clár che no gloteve ne cosacs, ne todescs, ne fassiscj, ma i partigjans (che a jerin in 
fonts de sò int), ancje se a jerin de sò bande, le metevin in crós. 


Més di torments chenti, intant che tancj furlans in Russie a murivin di frét e di strussiis 
te grande zirucade. 


Cul non di Diu, ai prins di Mai dal '45, ancje il flagjel de vuere al fini: la int si sinti 
diliberade dal cjalcjut. 


8) LA GNOVE PULITICHE 

In Friùl l'afár nol ere par nuie clàr, ancje par vie che il stàt talian, voie o no voie, al veve 
pierdude la vuere e la Jugoslavie di Tito le veve vinte. 


I aleáts, al ven a stài i mericans e inglés, no vevin une idee clare ce fà dal Friùl. 


Tito si jere implantàt a Triest e al veve slungjadis lis grifis fint a Gurize e cualchi troput 
di soldáts dai siei a vevin mostrade la muse tal Friùl di là de Tor. 


Tocje ancje dî che i furlans no ju vevin di bon voli, für di chei che a vevin scombatát 
dutune cun lór tant che partigjans. 


Cussi cualchi furlan al à fevelát di une republiche furlane cjapade dentri te federazion 
jugoslave. L'afár al à stiçât i furlans che a olsavin pensà a la indipendence dal Friùl, ma 
ancjemò di plui chei che a vevin denant dai voi dome il stàt talian. 


La ghenghe dal nazionalisim talian e profità, butantsi tant che il mus te semule. 


I aleáts a ciririn di meti sù un confin e a preparavin tré liniis, ché russe, ché francese e 
ché inglese, che biel ad ordin a si tignivin dal ór de Tor (russe) fin sot lis monts di là di 
Gurize (inglés). 


Se no si faseve i talianisc] - a contavin i gjornái - si riscjave di deventà scláfs. 
Tal batibui e restà sapulide la idee di un Friùl indipendent, che nol varès displasáüt ai 


aleáts: lôr no vevin mai dit clár dulà che al varès vût di jessi il confin da la Italie des 
nestris bandis. 


Si che duncje, passade la scalmane dai confins, cun ducj i dispiets che si po imagjinási 
te fin di une vuere, al scomengà il cantin dal implant di dà al stàt talian (la 
«Costituzione»). 


In Friùl la int e jere pal plui de bande dai predis cun cualchi afiet pal socialisim, 
massime i operaris che lu vevin cjapàt sù pal mont. 


La vuere a veve semenát ancje un póc di comunisim, intant che la siorie - patriotiche e 
nazionál - e restà grampade a lis ideis dal risorgjiment talian. Cussi la int a fini cul 
intropási in cuatri partîts: chel liberàl, chel socialist, chel comunist e massime chel de 
democrazie cristiane che al cjapave dentri chei che a jerin stàts cul partît popolàr di 
Sturzo e la grande fete de Azion Catoliche cu la fonde tes parochiis ben rezudis dai 
plevans furlans. 


Ma il Friül vevial di vé une sò muse regjonál in Italie o vevial di jessi glotàt dal Venit? 


Su chest cantin al nassé il MAF (moviment autonomist furlan) che al scombateve par 
une regjon dome furlane de Livence al Timáf. 


I furlans a jerin une int di no confondi cui venits: a vevin la lór lenghe, la lór vite e il lòr 
interés. 


Il gjornál «Patrie dal Friül» al nassé par chel. 
A] ere il cricá dal di de cussience etniche e politiche furlane. 
A] varès podát fà strade se nissun si fos impensát di copàlu di picul. 


Ma il vescul di Udin al fasè capi ai predis che a vevin di tegnî sù la democrazie 

cristiane; socialiscj e comuniscj a viodevin masse lontan par impagàsi dai interés dal 
piçûl Friùl, chei atris a vevin tal cjáf la Italie, e cussì nol podè cressi e fà ce che al varès 
podát fà. 


Ma almancul la storie de otonomie regjonál furlane a le indenant ancje se e fo 
miscligade sul plui biel cun Triest, par vie di chè Vignesie-Gjulie che zontarin al ultin 
moment. 


I nestris deputàts e àn simpri vude ché di molà par no intrigà la politiche di Rome! 


Ma Triest nol ere ancjemo Italie, e cussi i talianiscj no lassarin nassi la otonomie dal 
Friùl par spietà la siorte di Triest. 


A di un che al mole si domande simpri di molà di plui! 


9) LA GNOVE CUNOMIE 


In timp di vuere dut al jere bon ce che al jemplave lis busis de tessare. 
Ma dopo? In Italie nancje pensási di cjatà vonde lavór par vivi. E alore? 


Il furlan al tornà a scugnî là pal mont par vivi lui e la sò famee. E scomence la ete de 
migrazion gnove. 


Dulà si podevial là? 


La Argjentine di Peron a vierzè lis puartis. Dal '45 al '52 i furlans si indregarin di ché 
bande. A miárs a rivarin là jù e si messedarin cu la vecje migrazion, che e fevelave 
ancjemò furlan. 


Pal plui a restarin là jü, parcè che la Argjentine a lave al mancul; vivi si podeve, ma no 
meti vie par tornà a implantàsi chenti. 


Planchin planchin si vierzè cualchi atre puarte: magari cul contatór ma si podeve là a fà 
une palanche in Australie e ancje in Svuizare. 


Tal Belgjo a gjavà cjarbon a mil metros sot tiere si podeve là cence tancj fastidis! 
Par cualchi an il Venezuela al è stát pai furlans un pais di fà bégs. 
Po il Canadà al à vierzudis lis sós puartis, ancje se dome in sclese. 


Cuasi ducj chei dal Canadà si son plantáts là vie, si son fats un bon non, une buine 
posizion tant di someà i plui furtunáts dai furlans pal mont. 


Ma migrà al ùl dî ancje lassa, e il Friùl dopo de vuere al à piardude cetante int, che e 
podeve tirálu sü. 


Da Udin insù il Friùl nol à pais che nol sei calât di numar: cualchi país ancje dal 50% e 
plui. 
A] è un cantin che al fás vignî i sgrisui. 


I nestris sorestants a sameavin che no si inacuarzessin e che a vessin ché di salva la 
Italie, o i operaris, o la religjon. 

Nissun partît si impensave che al ere di salvà ancje il Friül e il so popul. 


Intant il stàt talian al rivave adore di fà il «meracul» di metisi in pîts e di cjapà la strade 
da la industrie e dai afàrs. 


Il boom (meracul) industrial al someave fermási a Mestre, po a Conean e a Pordenon. 


In Friùl industrie e afàrs a stentavin a rivà, nancje che al fos stàt cualchidun pront cu la 
siaraie. 


La veretàt e je che la int e viveve miór, nol mancjave ne pan ne companadi, ma i cjamps 
a jerin simpri plui pustots, lis monts e lis culinis simpri plui bandonadis: ancje chés 
cuatri centráls eletrichis a nassevin par fà lá indenant machinaris difür dal Friül. 


Cualchidun al rugnive che il stát talian nus tratave piés di une colonie africane: ma 
talianiscj e impiegáts talians tai uficis a ripetevin ofindûts, che dut al ere talian. 


Ancje la glesie si jere inflapide e no sameave nacuarzisi di ce che al stave sucedint in 
Friül; salacor par vie che e crodeve di jessi tal sigàr, sint rivade adore di meti il tamon ta 
lis mans de democrazie cristiane. 


Comuniscj e socialiscj a viodevin i afárs gjenerài de classe dai operaris e, pûr che al fos 
stát lavór ben paiát in Italie o ancje in Europe, a tasevin: se a vuacavin al ere di pensá 
che a jere pulitiche, ma no furlane. 


I talianiscj a tornavin a olsà pensá, che i furlans a vevin di muri come furlans, e la 
Filologjiche e cirive di salvà il furlan, par ingrumálu in cualchi museo. I militárs, mo, a 
cressevin di numar e di impuartance. Propit in Friül a soreli jevát e passave la «tindine 
(cortina) di fier». Il «mont libar» al veve chenti di difindisi midiant de organizazion de 
N.A.T.0.. 


Cussì il Friùl al fo invadùt une atre volte dai soldáts, che a vevin di difindi in Friùl mieg 
mont de tristerie di chel atri mieg. 


A jan jemplàát il Friùl di casermis, di fuartins, di bunkers, di fusetis e di canons, dal 
Cansei fint a Monfalcon. Si son plantáts là che ur plaseve, tant che a fossin státs parons 
spotics. 


La int a veve di tasé: ur davin sore cuatri solts, magari dis agn dopo. 


Simpri ai furlans, ur tocjave di no fà sù cjasis, fabrichis, taiá lens, vierzi canài par salvà 
la Italie e il mont ocidentál. 


Diu nus vuardi a protestà: al ere un onór sacrificási pe patrie e un vantag murí par jê. 
Buzaris che e àn simpri costàt ae puare int furlane. 


I gjornài in Friùl no tocjavin il cantin; i sorestants a fevelavin dal sputnik, e la int si 
incocalive, ancje se fruts e fantats a lavin a scuele a pleton, che al coventave fà sù e 
slargjá lis scuelis di ogni bande. 


A viodi ben e mâl messedát dutune, tocje pensà che il Friùl al lave mâl, ma al miorave 
par vie che chei dongje a si ingrassavin simpri plui e alc dal lór bielstà al travanave 
ancje in Friùl. 

10) IL FRIÙL SI DISMÓF 


Nol è di pensà che il Friùl al sei stát dal dut indurmidît su la sò siorte dal 1420 in di di 
vuè. 


A] è simpri stát cualchidun de bande de puare int, predi o studiát, parfin siór e ancje 
sorestant, che al veve capide la solfe, ma nol ere rivát adore di fá grum e movi la int, in 
gjenerál rassegnade a restà furlane ma ancje sotane. 


Cuant che i students furlans dal 1965, par vé la universitát furlane, a puartarin ator 
cartelons che a disevin: «Sveaitsi furlans», a metevin il dét su la gruse. 


Si po cjapá chel an tant che l'an dal prin dismovisi dal Friól. 
La situazion e jere cheste. 


Dal 1964, par interés de politiche taliane che i disevin «centro-sinistra», e jere nassude 
la regjon speciál Friuli- Venezia Giulia. 


E jere tant speciál che a vevin stabilît a Rome che Triest e veve di jessi la capitàl e i 
vevin strenzudis lis jentradis une vore di plui che no a dutis chés atris regjons speciáls 
sicu la Val di Aoste o il Trentin-Südtirol. 


I pulitics triestins e furlans (di nassite) che e àn dat dongje il statüt de gnove regjon, a 
vevin smirát di cûr a slargjà la braide par Triest, insotanint il Friùl. 


Si veve ancje proponüt di fà valé il dopli i vóts dai triestins tai rivuarts di chei dai 
furlans. 


No je lade cussì, parcè che il Friùl al dave segnos di dismovisi. 
A vevin, tai plans che no si scrivin, ancje ché di parâ a tocs aministrativamentri il Friül: 
— cul plantà la provincie di Pordenon; 


— cul zontà Carvignan e la Basse cu la provincie di Gurize, par cjapà dentri 
Monfalcon in ché di Triest. 


Pe lór belance si tratave di cuilibrio de gnove regjon. Fint in di di vué no ur é lade drete, 
par vie che il Friül nol ere plui dal dut incussit. 


«Patrie dal Friül» e cetancj scritórs par furlan a gocavin i furlans, invidantju a viodi ce 
che a jerin e ce che a podevin deventà. 


Te prime ete la gnove regjon e tentà di ingrumá dut a Triest, puartant vie ai furlans dut 
ce che e podeve, cirint di fà crodi che il bon al sarès vignût daspò: miór al stave Triest, 
miór al varès stàt il Friùl doman. 


Che al è chel di simpri; miór al stà il paron e miór al starà il famei. 
Ma no lave! 


Dal 1965 e nassè la storie di vé la facultàt di Medisine tal ospedàl di Udin, par atri ben 
tressát. 


I students i derin dentri: la pulitiche, cui gjornái e la cuesture, a ciri di frenáju. 


Biblioteca Civica «Vincenzo Joppi» 
Biblioteche Digjitàl Furlane progetto realizzato con il contributo di: 


\ POR FESR 
t£ "Lis e fe 2014 2020 BA Q ELM 


Friuli Venezia Giulia €— 


Si è dismot un cantin che nol veve di padinási plui. 


In chel gredei, par che la opare no si smamis, al nassè ancje il «Moviment Friül» pe 
difese dal popul furlan. 


I partîts di campe, di gjestre e di mieg si insuririn, ancje par vie che dal 1967 il més di 
Novembar, e saltà für une «Mozion dai predis» cun 529 firmis che e diseve il so dret a 
la pulitiche: su la universitàt furlane, lis servitüts militàrs, la migrazion, i puescj di 
lavór, i contadins, la lenghe e la culture furlane. 


AI fo doprát ancje il vescul par taponá la cite. 
Ma ancje cheste volte al è stát dut dibant. 


Cualchidun di sintiment al à ancje dit ai pulitics di capi i furlans, ma lôr a varessin vût 
di ameti di vé sbaliade politiche, e che i predis furlans a vevin il dirit di pensà cul lór 
cjáf a pro de lór int. 


Intant, tes elezions regjonáls dal 1968, il Moviment Friül al vincé 3 conseirs e cussi pe 
prime volte si fevelà di etnie e di minorance furlane tal consei regjonál. 


Cualchi conseir furlan nol capive ce che al oleve di etnie, par vie che no van indenant 
simpri chei che e àn cjáf, ma par solit chei che no 'nd àn, al dis un proverbi furlan. 


Cun tancj migrants furlans che a jerin, al ere nassùt ancje un «Ente», che lu clamarin par 
talian «Friuli nel mondo». 


Cun tant cùr e tantis buinis peraulis, simpri tal zei de mari Italie, al cluci i nestris 
emigrants, ma ce che al diseve e al faseve nol ere vonde. 


Ancje i migrants, massime chei de Svuizare, si jerin dismots e a pretindevin une gnove 
pulitiche par no «scugnî là» pal mont, e par scomengcá a tornà in Friùl. 


E fo fate a Udin dal 1970 une conference de migrazion, plui par padinà che atri, ma la 
micje si jere impiade e no si rivà a distudále. 


Ancje la glesie si è dismote in non dal Friül. 


Dal 1970, l'an che al à viodude la prime stampe dal Messál Furlan pal an A, lis messis 
par furlan a son ladis cressint: pe int che a crót, la messe te lenghe furlane e je stade 
cetant biele e devote. 


La burocrazie gleseastiche di Rome e à tentát di fermá o almancul di frená la robe. 


I politics (cristians?) di chenti e àn cirüt di caparási (cuintri) cualchi predi in non da la 
Italie e dai jutoris dal guviar di Triest e di Rome. Graziant Idiu ancje chi nuie cefà! 


A] è mo vêr, che tantis marutis in Friül e àn ché di tirà sù par talian i lôr fruts, par vie 
che a crodin che a valin mancul se a son tiráts sü par furlan. 


Chés biadis feminis a fasin paià ai lór fruts il sotanisim de pedagogjie di putrops mestris 
di scuele, che si son dismenteáts che il nazionalisim patreotic nol é une buine dutrine 
par tirà sù fruts e che no lein, lafè no!, cualchi bon libri di vué sul cont de lenghe dai 
gjenitòrs e dai fruts. Ma graziant Idiu i furlans ogni tic studiàts a stan cambiant strade: al 
è un onór che i fîs a fevelin par furlan o almancul a son sigürs che al è miór che il frut al 
feveli dòs lenghis e no dome une. 

Il Friùl, se nol è dismot, a si dismóf. 


11) I NEMÎS DAL POPUL FURLAN 


Su la sé strade il furlan al à vit disgraciis e gredeis di ogni fate, e ancje int di chenti e di 
für, che e à cirüt di fàlu inçopedâ. 


Magari cussì no, chei che a cirin di fálu ingopedà no son finîts e a 'nd è ancjemò te 
nestre ete. 


I umign nus interessin, ma ancjemò di plui lis dutrinis che a puedin fà ingopedá il 
furlan; chés a mertin mostradis a dét: se no ce cuintristorie saressie la nestre? 


No pretindin di contális dutis, nus baste pandi chés che a son plui di mode. 


Il sotanisim al à cetantis lidrîs tal nestri Friùl: si po ancje cjatà il parcè te nestre storie di 
popul paronát di atre int; i furlans e àn vude la disgracie di scugnî supà, dopo dal 1420 
fint in di di vué, un paron daur l'atri. 


Ma nol è dut: ai furlans, contadins prin e po ancje ai operaris, ur è stàt metàt tal cjáf che 
a son nassüts par servi, par tirà il cjar, par migrá, par fà i soldáts, par paià a orari 
fogatics e dazis. 


Ur è stát predicját che il lôr onór al è: 

— tal slumbriási a sun di lavorà; 

— taljessi laudáts dai parons, parcè che a lavorin plui di chei atris; 

— tal tignî dûr sul front e mai molà; 

— tal proviodi di bessói par no dâ fastidi a chei atris; 

— tal paiá e tasé. 
Ur àn metùt tal sanc che fà cussì al è onór e virtàt. Diu nus vuardi a protesta! 
Se cualchidun ju stice a dismovisi, chel: 


— alè un rivoluzionari; 


ur fâs pierdi la stime di chei che ju doprin; 
— alè un nimi de patrie; 
— al ruvine i furlans. 
Cun amigos di cheste fate il furlan si è lassát doprà: 
— alfás une vite tremende a alcà il cjáf e a pretindi ce che al à dirit di vé; 
— parfin te sò lenghe il «dirit» al à finit cul misclicàsi cul dové. 


Si sint plui in bas di chei atris, cualchi volte fint a parferî il stranîr al fradi furlan che i 
sta dongje. 


Un popul, cuntune scuele come cheste, al servis chei che lu doprin, che a son simpri 

pronts a tornà a bati la solfe, a tignîlu sot e cuiet, a fài viodi che al è ben jessi bogn e 
tasé, che al è miòr ubidî e no pratindi. 


Jessi bogn cussi al è jessi sotans. 


Nimîs cussì a son ancjemò plui pericolós cuant che a si presentin tant che furlans! A son 
i nestris nimis plui trements, par solit parons dai gjornái, dai bécs e dai puescj di lavór. 


Se il furlan al stente a movisi, se al samee no nacuarzisi dai pastigs de pulitiche, se si 
lasse doprà, la colpe a son lôr, i semenadórs dal sotanisim. 


Cussì no si ribele di scugnî doprà une lenghe foreste par paiá lis tassis, par là in tribunál, 
par là a scuele, par lei il gjornál, par fevelà di robis seriis, par preà... 


Cussi fevelà talian o venit al crót che al tegni sù, e ciartis marutis a tirin sù par talian la 
canaie par che al vali di plui une atre di. 


O sin státs cence remission tocjant il cantin dal sotanisim, ma al coventave, par sburtà il 
furlan a vantàsi no a vergognási di jessi furlan. 


I parons dal vapór de pulitiche in Friül a son agnorums che a comandin di: 
— Ssacrificási pa la Italie; 
— pati pe patrie; 
— molái propris interés par lá dacordo cun chei atris. 


Il furlan al à simpri di salvà alc o cualchidun, par chel nol à mai di fà ce che al va ben 
par se. 


E no dome un partit o chel atri: a tirin ducj di ché bande: i blancs par salvà la religjon o 
l'amór dal prossim, i ros pal ben dai operaris di Italie, dal mont o de rivoluzion e atris 
parcè che ur torne cont. 


E chei che a disin che e je ore di gambiá a son campaniliscj, separatiscj, austriacants, 
indaár, parcè che a pratindin masse. 


Une pulitiche cun chest velen intorsi e incussìs la int, le imbroie. 


Ma te storie si cjate plui di une volte che la rabie dal pazient e je deventade la piès di 
dutis! 

I furlans da la ultime ore a son chei che dopo vé cirùt di disviecà chei che a cirin di 
dismovi la cussience nazionál furlane a tentin di metisi intor la piel di furlans. 

Prin si bute jù par podé sfracaià sul nassi; po si cir di comprá i aversaris e di impià il füc 
fra di lôr; e tal ultin, se tegnin dûr, cjapà sù lis lôr ideis par smamîlis, sicu il 16f de flabe 
che si è metude intor la piel dal agnel. Il lóf cu la piel di agnel nol po jessi un ami. 


In Friül no si po crodi a ciertis «conversions». Se si lei cu la lint cierts articui dai 
gjornái, si nacuarzisi che a fasin fente di jessi furlans, par tornà a incussî i furlans. 


Chei che a laudin masse a vuelin ingjanà; chei che a plantin il mál a vuelin indurmidi; 
nus tegnin cuiets come fruts che si ur conte ché dal ors. 

Ta nestre ete, dopo dal taramot, il pericul al è chel dal 16f che al ùl pandisi agnel... 
furlan. 


Podìno sperà te glesie furlane che, deventant un tic plui furlane, a dopri cun scletece la 
piel dal agnel? 


I forescj, che a vegnin a implantàsi in Friùl cun ché di no deventà furlans e cjapà sù il 
nestri mát di vivi e di fevelà a son nemîs dal Friùl, sul stamp dai romans di une volte 
che, là che a son riváts, e àn displantade la int che e jere prime. 


Une sdrume di chescj forescj a rivin tant che impiegáts dal stát talian par ministrà il 
nestri popul. 


Tai tribunài, tai pulizais, tai carabinîrs, tai uficis, tes scuelis i forescj a son deventáts o a 
stan deventant la maiorance. 


Se si fás un salt di là dal cunfin, no rivin adore di capi che no sein furlans ducj o cuasi 
duc] chei che a lavorin tai uficis, tes scuelis e tai argagns dal stát. 


Ma tant al è: il stát talian al à masse ce gambià, e cuissà se al rivarà a mendási prin di 
murî!? 

Il mAl al è tal forest che no si adate a deventà furlan; se lui o i siei fîs a vuelin bon al 
Friùl no son nemis, ma nestris amis che a finiran cul zovànus... deventant furlans. 


A "nd è ancje forescj di cheste fate: chei che o vin dite prin a restin un pericul pal Friùl, 
che nol po no sintîsi colonizàt de lór prepotence. 


12) IL TARAMOT DAL "76 


Il 6 di mai dal 76, a lis 9 e minûts sot sere, un taramot trement al à scjassát il Friül 
massime su la prime linie des monts, si po di di Sacil fint a Cividát. 


Glemone, Vengon, Osóf, Buie a son stadis disfatis, cence contà i paisuts dulintor; 
Tarcint, Maian, Spilimberc, Tresesin, la Cjargne fracassáts. Un miár i muarts, miárs i 
ferîts. 


Tocje dî che l'ospedàl di Udin le à metude dute come che le àn metude dute tante atre int 
sorestants o no. 


Atris, sicu il centenár di miárs e plui di soldáts che a jerin in Friül, stant a ce che e àn 
dite i gjenerái, le àn metude un póc mancul (a 'nd varessin dopráts dis mil). 


Cussi ca e là i soldáts o chei de Feuerwehr mucs o todescs a puedin jessi riváts a dà une 
man plui adore. 


La int no si è metude a ciulà o a cricà a talian vie, ma e è restade suturne e cence 
lagrimis come che o fasin simpri cuant che nus capite une disgracie grande. 


I muarts a son stàts sepulits cun tante dignitàt, e i vîfs si son metüts a pensà di justà ce 
che al jere restàt in pits. 


Cetante int furlane, taliane e todescje che e àn dade une man, un vistît, di mangjà, un 
jutori a chei restáts dome cu lis mans. 

Nissun al pratindè cuissà ce tai prins doi més; i furlans a protestarin cuintri il guviar 
regjonál par vie des stragariis sul cont di scomengà a justà lis cjasis. 


Ma in Avost e Setembar, cuant che si à viodùt che i sorestants regjonài no jerin bogn di 
mantigni ce che a vevin imprometàt, al ven a stài un lodar a ducj pal Unvier, la int e 
pierdè la pazience fint a vosà in muse al president dal guviar di Rome, che se no si 
moveve al ere miór pensà a la Austrie. 


Cussì il 13 di Setembar al tornà a comparî il Cumissari dal guviar di Rome par cirî di 
imblecà i sbregos de regjon. 


Cenoné il 15 di Setembar a lis 11 e 20 un atri taramot trement al butà jù ce che al jere 
restàt. 


Ma il gnüf malan al veve vuardát i pulitics de rabie de int che e stave piardint la 
pazience, e al veve butade jù la vore di centenárs di ex alpins fate cun afiet in tantis 
cjasis sdrondenadis. 


Plui di un al à pensât che i furlans a vessin pierdût il coragjo di tornà a scomengà, 
massime cuant che dal 15 al 17 di Setembar tocjà viodi dute la int de zone dal taramot a 
parti par lozási a Grau, a Lignan, a Bibion... 


Tornarano? Cjaparano la valîs par cjatà plui furtune pal mont? 
A] passà un Otom e un Unviar che e nol lassave viodi sperance. 
La Viarte e viodé a torná cuasi dute la int tai siei país, anzit tai siei borcs. 


L'afiet pe lór tiare nol veve bandonáts i furlans, che a no molin il lór Friùl par puar, plen 
di vueris e di taramots che al sei. 


Il furlan al reste tacát ae sò tiare, ma il taramot al à judade la int a sintîsi plui furlane: 
dopo il taramot il mont al à cognossát ancje i furlans, e nol è plui di sbassà il cjáf a 
pandisi par furlans. 


Il Friül al tornarà a dregàsi - o vin di sperálu - se 40.000 muarts furlans ta lis ultimis 
vueris, se plui di un milion di furlans stranfáts pal mont tal ultin secul no àn disfat il 
popul furlan, al è di jessi sigürs che i plans dai urbaniscj e lis buzaris de politiche cui 
rudinags dal taramot no sapuliran il Friùl. 

